amanoisuno/poet huggingface dataset:
古意五首  其三 俞德鄰
悠悠君何之，煢煢妾影隻。蕭蕭兩鬢絲，寒衣不堪織。縱使堪織衣，練能成幾尺。西窗暗雨鳴，孤燈耿復滅。君心如妾心，妾心匪木石。
古意五首  其四 俞德鄰
皎皎天上月，輝光燭蓬門。蓬門亦何有，古鏡堂上懸。妾心如古鏡，磨盡明不昏。君心鏡上塵，磨去不復存。猗嗟賤妾心，與君難具論。
古意五首  其五 俞德鄰
憶妾初嫁時，感君塗蔇茨。嫁君未三載，君行河北陲。長庚耿天際，飯粟羹伏雌。君云去不遠，五月當來歸。聞君往從軍，裘馬事輕肥。蓬蒿沒深巷，風露凄妾衣。夫君豈不念，將由道路逶。道路或孔邇，妾憂寧不知。
吳郡齋遣懷 俞德鄰
齋居苦無悰，散屧步芳圃。花柳度暖風，莓苔滋宿雨。疊嶂隠簷牙，幽禽哢林莽。池光瓦蔽虧，日氣石吞吐。迥眺覿層城，狂歌隘天宇。倏歡景已流，俄思愁復聚。楚奏鍾儀悲，越吟莊舄苦。人情異窮達，土思渺今古。信美非吾鄉，歸心屬蘭杜。
龔聖予號翠巖晚歲更號巖翁爲賦 俞德鄰
春風桃李顔，歲寒松柏心。達人步大方，靜愛無絃琴。無絃豈堪聽，絃外多遺音。世涂甚風水，對面商與參。孤芳忌羣處，散材辭衆侵。霜降水歸源，日旭星就陰。浮華剝落盡，古道誰復今。吾家鴈山下，翠巘高千岑。清秋灝氣塞，萬里纖埃沈。安得與君去，結架聆清吟。
閒居遣懷三首  其一 俞德鄰
莓牆蔭薜蘿，中有一畝宅。花竹分四時，野鳥鳴格磔。浩歌引清觴，微風岸低幘。百骸任舒伸，一笑天地窄。剝啄誰叩門，門外有佳客。
閒居遣懷三首  其二 俞德鄰
坐中有佳客，尊中有美酒。酒美客更佳，一醉亡何有。醉餘送客去，新月挂疎柳。明日欲重來，已戒應門走。
閒居遣懷三首  其三 俞德鄰
客至固自佳，客去亦不惡。起舞弄清影，明月勸孤酌。一杯復一杯，輕颸動修薄。擾擾百年間，誰能得此樂。酒醒日射窗，推窗見梅落。
聞角 俞德鄰
角聲嗚咽梅花老，遠客夜長風草草。起傾凍酒澆愁胸，愁思轉多杯恨小。人生石火斯須期，月轉樓西角又吹。咍臺一枕華胥夢，明日看山笏拄頤。
遣興十首呈孟兵部使君  其一 俞德鄰
來日悲苦短，頹齡恨將侵。西山産靈藥，暇日聊與尋。䔿薈蔚𡾰嵼，兔狐走高岑。洪厓去不返，羨門杳無音。竚立長太息，誰哉知我心。
遣興十首呈孟兵部使君  其二 俞德鄰
雉鳴朝求雌，木壞疾無枝。仁心秉君子，小弁怨何磯。在昔共世子，待烹慰驪姬。亦有魯閔氏，朔風衣單衣。二賢豈不怨，仁義固良知。夐夐彼投兔，䔩䔩奔鹿斯。道死尚或墐，况乃天性爲。
遣興十首呈孟兵部使君  其三 俞德鄰
豕交食弗愛，獸畜愛弗敬。烈士死一言，利祿安足競。陛戟覲伏波，井蛙敗人興。不見古公子，親御侯生乘。
遣興十首呈孟兵部使君  其四 俞德鄰
雞鳴食孟門，指鹿相秦室。所以有志士，林樊屏轍跡。得時貴行道，枉尋豈直尺。無爲趙孟間，笑此陳蔡厄。
遣興十首呈孟兵部使君  其五 俞德鄰
翛翛瓊田鶴，高步何頎頎。霜毛映寒月，丹頂含晴暉。胡不乘軒車，俛啄前谿爲。谿水清且淪，白石亦粼粼。雖無魚蝦味，且免雞鶩嗔。
遣興十首呈孟兵部使君  其六 俞德鄰
趙子有古心，眂世澹如寄。青編對朝夕，黄花當姬侍。海上逐臭人，紛紛笑厓異。焉知四五間，政在薛公輩。
遣興十首呈孟兵部使君  其七 俞德鄰
俗子塵滿襟，門外紛偪塞。髯龔詩中英，高卧翠巖側。風雲入古硯，鳥烏窺凍壁。似聞中饋虛，桑麻欠機織。母氏聖且善，門閭望朝夕。擇婦要得人，在德不在色。
遣興十首呈孟兵部使君  其八 俞德鄰
卯金我石友，胸次如阮嵇。灌園西郊外，竹徑風煙迷。我宅今易主，政擬尋幽棲。卜鄰儻有分，當在西枝西。
遣興十首呈孟兵部使君  其九 俞德鄰
我昔愛君直，蚤慧機雲比。一別復幾時，使我費懷企。夢中往相尋，宛在水中沚。水中多鳧鷖，水邊鳴鳩飛。天雨逐婦去，天晴呼婦歸。鳧鷖政自樂，鳩婦吁可悲。
遣興十首呈孟兵部使君  其一○ 俞德鄰
逄蒙學羿射，殺羿射始神。羿兮信有罪，蒙哉真忍人。世涂昏若漆，對面越與秦。眼中今歷歷，欲語愁余嗔。
石門洞 俞德鄰
衙衙雙石撐青空，澗鳴瀑吼驚魚龍。維舟支筇步山徑，山黑鬼嘯猿啼風。雲巢雪屋數羽士，玉函寶笈繙晨鐘。天寒木落山露骨，日月隠隠行空濛。九衢黄埃沒馬腹，一家歌笑百家哭。雖然是山猛虎多，猶勝人間賦蛇毒。
靈烏 俞德鄰
靈烏太多知，庭樹久棲寄。主人閔烏靈，遺食寓仁意。烏亦感主恩，啞啞動鳴喙。心知主厭聞，冀主早自計。大忠易爲僇，至靈乃凶類。折翅會有期，卷舌良自愧。終當爲主鳴，誰與喂羹胾。
贈成雷師 俞德鄰
妖氛塞乾坤，乘罅毒黔首。膏肓不可鍼，靈文洩樞斗。雷師爛柯仙，造化默授受。捕蛟笞鬼神，宛似彌明叟。雷霆指顧間，雲雨翻覆手。携詩走江湖，萬里屈伸肘。平生劉伯龍，貽笑今已久。誰能煩律令，三揖費蕉柳。嗟嗟世涂艱，魑魅白晝吼。藍色雜曼膚，睒眒眩妍醜。我欲掃除之，荒郊乏荆帚。何當襲師術，轟霆震枯朽。坐使四海清，物物躋仁壽。
壽沿江黄制置七首  其一 俞德鄰
商巖賚良弼，周嶽生甫申。一賢關世運，六合歸吾仁。英英丹霞翁，異代獨儗倫。騎驎下帝所，仗鉞清塞塵。塞塵行且清，器農不器兵。廊廟端紱冕，永永扶休明。
壽沿江黄制置七首  其二 俞德鄰
曾城護六朝，長江渺萬里。紫蓋照東南，屏蔽獨此恃。連營步騎屯，列遂芻糧峙。填拊茲匪輕，倚毗良有以。願言策殊勳，千歲光竹史。
壽沿江黄制置七首  其三 俞德鄰
軍中用范老，幕下羅歐陽。玉人不受縶，白駒猶在場。乃知古君子，致泰由包荒。山深草木萃，海闊珍怪藏。周公昔吐哺，鳴鳳紛高岡。
壽沿江黄制置七首  其四 俞德鄰
越流飲醇酎，街亭正軍律。勸懲妙微機，今古軌轍一。韓昭戒夢言，荀攸貴深密。此事難語人，端居幸時繹。
壽沿江黄制置七首  其五 俞德鄰
父母斯民寄，斯心斯民心。仁哉彼君子，天地融一襟。得情貴勿喜，顧畏如弗任。神明次公政，所至留棠陰。寧使民覿德，茲言良足欽。
壽沿江黄制置七首  其六 俞德鄰
五龍閲古今，顔貌儼童孺。亦有赤松子，駕鴻凌紫霧。靜心遺紛華，定力養沖素。因知龜鶴年，非以服食護。公身天地身，出處繫王度。願言保千齡，持用答三顧。
壽沿江黄制置七首  其七 俞德鄰
走也晚聞道，曳裾登師門。師門岌數仞，冠珮何誾誾。拂拭長光賈，吹噓憐苦辛。永言一飯報，睠然清渭濱。燕飛認巢穩，馬瘦思草春。何當入鈞播，坱圠知無垠。
題劉同知所藏春山訪隠圖 俞德鄰
環洲玲瓏徑深窈，巉巖翠壁摩蒼顥。幽人結屋倚陰厓，雲木烟蘿互縈繞。維舟散屧欲往從，山深樹密無行蹤。徘徊谿橋自嘆息，安得上下如雲龍。古云大隠隠朝市，市朝亦有居巢子。胡然見面不見心，咫尺娟娟隔春水。
贈雷巖趙相士 俞德鄰
雷填填，雨冥冥，千巖萬壑白晝暝。真人宴坐神不驚，一瞬百怪無留形。風休電止天宇浄，頂笠挑包談性命。龍鉛虎汞世莫知，更說榮枯動人聽。壺子久不作，季咸亦已矣。杜德衡氣無二機，弟靡波流寧底止。矧伊浮世上，旋轉如飛蓬。死生夢蝶成蝶夢，禍福得馬失馬翁。羊裘垂釣或諫議，不龜手藥忽取封。相形相不盡，相心心莫窮。雷巖雷巖，不如歸卧巖之下，吾亦柴桑稅吾駕。明月投人戒暗投，美玉匵藏須待賈。
題補蹠翁圖 俞德鄰
聖月無盈虧，劫燼有新故。嗟嗟補蹠翁，乃復不早悟。爲王雖云樂，萬幾實心蠹。世尊愍衆生，引手弘六度。以我智慧燈，照彼八正路。令於淤泥中，識此清浄土。我本有髮僧，靜參無二句。拊圖對青山，了然見心素。從茲謝筆墨，白雲共朝暮。剝啄誰扣門，法喜慎勿語。
爲馬受益題韓滉畫子母牛圖 俞德鄰
老犍耕餘飽枯䕸，呼牸引犢緣欹厓。犢兒母懷不父懷，母子僔沓形離𠇗。牧童生來識牛意，倦拋臺笠曲肱睡。爾牛不寢亦不訛，我亦無夢遊南柯。歸來短衣不掩骭，却笑漫漫歌夜半。
甲戌遊旴江六月二十二日發武林 俞德鄰
威弧慘無光，城烏啄大屋。淮雲蒼莽間，十載幾荼毒。憂心甫殷殷，又復正陽築。正陽亦何許，地接英與六。傳聞夜點兵，文書下機速。揮汗起負戈，部伍競馳逐。平明驅出城，令嚴秋氣肅。豈不實苦辛，主憂固臣辱。前年戍襄樊，去年戍郢復。白骨秋野橫，青燐陰房煜。生還偶然爾，忍怨征行促。所悲世路艱，無罪罹殺戮。潢池弄盜兵，綠林仇餉肉。茫茫畿甸間，風塵涴人目。聖明撫遐荒，先事清輦轂。干戈動邦內，豈計顓臾蹙。扶顛要得人，撥亂如轉燭。秋山翡翠青，秋水蒲桃綠。去去取封侯，勿羨牧羊僕。
甲戌秋過丫頭巖有感 俞德鄰
昔年北兵滸黄渡，官軍一萬丫巖駐。巖前十里無人煙，焉知今日重生聚。老翁殷勤指長孫，生時開慶方改元。今年裹頭明年娶，感荷太平天子恩。傳聞鼎湖龍又逝，空餘弓劍留人世。天上唯多三數公，社稷蒼生誰早計。老翁憂時色枯槁，羸卧巖前分犢草。京師來往千萬人，欲問明時知者少。嗣皇繼聖生神靈，西陲何事猶徵兵。襄樊未復郢又急，正陽新築淮未平。吾儕紅額今有幾，青袍白馬紛紛是。巖前鬼燐陰雨青，老翁說著心膽驚。願君努力扶休明，翁也菁羹橡飯安餘生。
甲戌六月十四日月食過半七月十四日抵廣信月巖有感而作 俞德鄰
昔聞月巖巖上月，無今無古無圓缺。天無二日月有二，此豈鬼剔神剜出。我從前月客帝京，月明忽苦蝦蟇精。爾時見天會事發，誓取妖蟇膏寸鐵。不知巖月當此時，上睹月食悲不悲。我行過此三歎息，此月不食彼月食。再拜山靈問川后，妖蟇到底受磔否。
仙人巖即事 俞德鄰
夕陽隔溪明薜蘿，數峯谿畔青嵯峨。層霄彷彿相盪摩，谿流洶湧通銀河。金支翠旗颭山阿，風傳霧樂鏘鑾鉌。雲封巖竇生靈禾，仙靈蛻久留仙艖。弈枰丹竈斲月柯，漥尊土缶石臼磨。苔剜蘚刻千歲過，護以鬼物煩撝訶。谿南谿北夔罔多，鯶魴鱣鮪蛟黿鼉。雷聲吭磕涷雨𩃱，仙筇九節扶下坡。紅妝半醉誰嬌娥，容顔二八細馬馱。下馬避雨吳歈歌，蘭麝馥郁飄綺羅。靈簫學道蠲煩痾，湘浦解佩聲瑳瑳。雙成飲罷鳴雲龢，藍橋一醉朱顔酡。扶桑暘谷同碧渦，玄書寶文傳豈譌。浮生百歲如飛梭，當歡不歡奈老何。
爲孟希聖題孛落鵪鶉畫扇 俞德鄰
下車式怒蛙，爲愛蛙有氣。秋風化爲鶉，迺復有鬭志。叢叢槲葉邊，身睨而視。雖非紀渻雞，宛類浮圖鷙。因知氣苟存，百變終不惴。斯人倘若斯，似可敵王愾。云胡萬夫特，甘受巾幗遺。鶉兮爾固微，或者寧不愧。
吳江夜泊 俞德鄰
扁舟渺何之，洶洶吳江水。走馬見新堤，垂虹失舊址。戰艘列旌旗，隨風紛旖旎。須臾暝色至，悲笳數聲起。椎髻黄鬚兒，臂槍挾弧矢。篙夫趣登舟，掩篷不敢視。但聞深夜中，刁斗鳴不已。及明問前途，山長川瀰瀰。我生苦漂零，十載行萬里。焉知及茲晨，憂傷淚如洗。
過釣臺 俞德鄰
行色苦迢遞，人煙渺淒涼。泊舟值嚴瀨，濯纓感滄浪。赤符讖龍鬭，白水瞻鳳翔。淳風協玄德，客星隠寒芒。桑溟忽變易，草木猶芬芳。嗟予遘迍蹇，垂老悲興亡。溪湍兀小艇，嵐氣昏戰場。安得釣臺釣，尚友狂奴狂。
蘭溪叟 俞德鄰
戎戎溪市暗，翳翳山雲昏。驚雷趣凍雨，頃刻如翻盆。潦漲蛟蜃作，厓裂魑魅奔。遊子亦惝怳，舍櫂投孤村。及明浮霽色，步入蘭江門。烈風煽劫火，百室一二存。忽逢病羸叟，呻吟行路難。問之苦何疾，滿體催租瘢。千村盡荆杞，何以輸王官。嗟我擇術闇，半生誤儒冠。濟世雖有志，老去徒悲酸。對此重惻怛，凜凜毛生寒。
龍門嶺 俞德鄰
沮洳棧道濕，慘澹旌竿暮。經行茲山中，髣髴龍門句。借問山何名，亦以龍門故。祝融鞭火虯，正晝紛馳騖。乾坤一洪鑪，何適非窘步。况茲履嵌岑，豺狼隘前路。及暮雲氣陰，霈然灑甘霔。迺知天地仁，不待蒼生訴。
麗陽祠 俞德鄰
峭壁出蒙蘢，澄溪深漭潒。碧瓦映朱扉，雕甍燦金榜。巫覡紛後先，苾芬盛肸蠁。云此麗陽祠，桂籍夙所掌。當時逢掖士，祈禬何穰穰。歘然夢寐通，其應捷影響。我學非時須，青紫絕妄想。及茲值艱虞，乾坤倦摇蕩。山行愁虎狼，川游畏夔罔。故鄉隔三秋，煙塵極坱莽。神兮罔時怨，訶護迄來往。中夜若有聞，縹渺隘雲仗。及明泛逆溪，祥飈送雙槳。
前哀哉行 俞德鄰
妾家淛水東，一門十朱輪。男多止一女，鍾愛歸妾身。七歲誦經史，十歲學補紉。十五事機杼，二十供藻蘋。不忍嫁張掖，愛我歸寧頻。去年邊事起，處處驚爲燐。盡室遯空谷，雷雨彌半旬。狐兔伴我食，虎狼爲我鄰。羣盜政猖獗，白晝昏埃塵。驚憂轉成疾，抱痛不敢呻。傳聞官軍至，草木生歡欣。豈料反縱暴，舞戈獵生人。倉皇不得避，驅斥行海濱。避寇寇幸免，依人人不仁。哀哉有如此，妾生何不辰。
後哀哉行 俞德鄰
前年强寇至，倉忙避空谷。我里數百家，及歸半魚肉。去年南軍來，詎意行殺戮。縱暴與寇等，十家九家哭。今年迎北軍，膜拜卷兩足。死者歸塗泥，存者依草木。驚魂苦未定，乃復遭驅逐。凄凄廛市間，寒月照逃屋。乾坤等覆持，聖明均喣育。而我天降凶，伊誰怨荼毒。哀哉勿重陳，回首訴力牧。
秋夜雜興三首  其一 俞德鄰
客舍坐不寐，隠隠聞秋碪。清露月中下，凉颸開我襟。明河斜欲落，斗柄橫嶔崟。寒螿亦何事，徹夜長悲吟。起坐萬感集，松泉響天琴。海闊闊有涯，山高高有岑。客懷浩無極，及此秋夜深。
秋夜雜興三首  其二 俞德鄰
凉風起秋夜，露冷梧葉飛。棘林照熠燿，促織無停機。窗前有孤鵩，鳴嘯聲譩譩。援琴鼓清商，哀怨凝金徽。伯牙久不作，至音知者稀。徒令世俗耳，增此兒女悲。棄置復棄置，明月斜侵帷。
秋夜雜興三首  其三 俞德鄰
明月何皎皎，流光入城闉。永懷遼鶴去，及歸無故人。故人亦何許，往事不忍陳。龍逝鼎河寂，麟傷周道湮。桑溟變俄頃，干戈徧穹垠。眼中萬年少，談笑乘朱輪。王侯與卿士，零落隨埃塵。興亡固有數，貴賤亦有因。狐裘冬則御，桃笙夏乃珍。萬事每如此，毋爲徒苦辛。
常州天慶觀畫龍二世傳仙筆一點睛乘雷電飛去一經兵火亦不復存 俞德鄰
毘陵天慶宮中壁，夭趫雙龍勢千尺。鬐圓尾壯角浪平，目深鼻豁鱗纖密。一龍點睛已飛去，電掣金蛇雷破柱。一龍舊壁尚蜿蜒，朝昏恍惚騰雲霧。黑風動地劫火燔，鬼神糜爛龍崩奔。蒼生百萬化魚肉，𥁃池觱沸骸陵屯。靈物去留應有數，戛銅吹竹誰韶頀。會歸罨畫吸清谿，一雨八荒均布濩。
獨孤檜 俞德鄰
烈帝祠中獨孤檜，鬰鬰亭亭一車蓋。根盤九地蟄蛟螭，幹聳層霄浮霮䨴。朔風贔屭塵晝昏，炎炎譌火連空燔。一蛇騰驤赤帝子，將軍舌齶空驚反。天愁地泣鬼神怒，元緒老桑哀莫訴。斤斧侵尋歲月枯，寂寞半心承雨露。
春怨 俞德鄰
垂楊带雨煙沈沈，綺窗翠幕清晝陰。琵琶撥盡誰知音，一聲望帝春事深。
鵓鴣詞 俞德鄰
鵓鴣鵓鴣，爾拙無伍。朝飛何從來，暮宿何處所。飲啄不自營，日日呱呱叫春雨。沙場鬼哭天沈陰，澤國夔魈夜相語。一聲兩聲雲冥冥，三聲四聲水建瓴。十聲百聲大雨車軸下，千聲萬聲江翻海漲鼇宮傾。羲和推車不敢出，鮫人畏濕綃機停。淤泥三尺百賈卧，十家一二炊煙青。鵓鴣鵓鴣喚雨又不已，教爾閉觜不閉觜。再拜拜天公，箋詞小心風。雨師屏翳，雲師豐隆。鵓鴣爾何物，盜天之柄裒頑凶。天晴呼婦雨逐婦，寄巢生子隨西東。願天敕后羿，挾矢操强弓。射逐九州外，勿使孳尾添雌雄。天關九重暗氛霧，鵓鴣飛來復飛去。黔黎𫙺𫙺生魚頭，鵓鴣猶自鳴不休。重爲告曰，鵓鴣鵓鴣，爾形甚眇，爾聲孔悲。爾鳴不止，爾心何爲。伊昔黄帝作，鳳凰巢阿閣。此時無爾鳴，五風十雨天下樂。又聞有虞氏，韶成鳳凰至。此時無爾鳴，風雨弗迷天下治。爾今雖彊顔，不如闔口歸深山。山深樹密百鳥閒，落花流水聲潺潺。秋分春分任爾化，何用對雨鳴間關。爾今不肯去，吾亦能爾恕。長安挾彈多少年，勸爾藏頭莫相遇。
送丹山林秀才 俞德鄰
燕臺築黄金，致士合隗始。子留既朞月，及歸乃白士。豈伊賦萬言，不直一杯水。提携古錦囊，尚詫驪珠比。得非坐詩窮，顦顇至於此。丈夫貴出世，卿相偶然爾。晝繡豈必榮，韋布何足恥。僞遊淮陰縛，紿載晁錯死。所以賢達人，咄咄從黄綺。丹山有源泉，清可以洗耳。丹山有奇石，堅可以礪齒。去去勿咨嗟，時止固應止。
次韻陳靜佳治中九日見寄 俞德鄰
凉飈滌殘暑，霽宇藹清氣。悠然采黄華，誰望白衣至。江州老使君，懷人寤不寐。清尊遠送將，驚呼候門稚。一醉得我生，五斗寧復計。衰榮本無期，出處各有意。醒者彼自醒，醉者彼自醉。醒醉更相嗤，死生同一寄。嗟嗟戲馬臺，千古誇勝地。誰知柴桑翁，醉中有真味。
題寒江聽雨圖 俞德鄰
江風渺雲鴻，江雨濕煙樹。扁舟出波濤，悠然於此住。掩篷卧看書，不受蛟龍怖。焉知臨流人，擾擾需翁渡。
聶道錄和王寅甫外郎雪詩因次韻仍依白戰體 俞德鄰
黑螭駕趣玄冥來，朔風捲地飛塵埃。江南澶漫數十郡，太半化作昆明灰。窮陰用壯勢獵獵，田父嚇嚇何時哉。龍公行雪亦詫事，縹緲落屑隨飈回。八荒炫晃盡一色，羽衛隔遠空黄臺。閉門窮巷獨僵卧，餓死已分如墨胎。譁譁傳誦汝潁句，凍口久合逌然開。當年白戰禁體物，練絮玉月銀梨梅。醉翁仙去不可作，欲追勝賞誰傳杯。荒丘坳垤陷猊虎，老樹𠗉𠗨封莓苔。風塵澒洞詩事廢，巨筆把槊無雄材。嗟余客路二千里，夢寐無復斑衣萊。何當賓日照暘谷，蘇息困約無繩菑。會趨賓館賀元獻，不敢合閙騷樽罍。
望夫石 俞德鄰
朝望夫，暮望夫。望夫夫不至，江樹煙模糊。一朝化爲石，誰知望夫苦。獨有堅貞心，千古復萬古。
三五七言詩 俞德鄰
守錢虜，抱官囚。銅山富埒國，金印班徹侯。宛其死矣人入室，不義而富嘻雲浮。
次韻陳彥實遊羅漢寺 俞德鄰
林泉近城市，而無城市人。携壺散游屧，心境同一春。何必事幽討，辭家入西秦。西秦苦迢遞，勞我金閨身。不如遠公社，醉倒人不嗔。百年電明滅，萬事蠖屈伸。所以古達士，死葬陶者鄰。或者爲甕盎，尚得日飲醇。豈比夷與齊，忍饑以求仁。吾生幸未化，有酒勿厭頻。一杯復一杯，浩歌落梁塵。但問客醉醒，不問疎與親。君看北邙墓，松柏多爲薪。
陳登父和再用韻奉答共說江南杜禪 俞德鄰
煌煌光明宮，中有西方人。當年修何道，辛苦踰十春。道成就空滅，姬周遽嬴秦。空令億萬劫，稽首金色身。我無忍辱行，獨立招衆嗔。常願習浄業，趺坐脚不伸。向來宿木下，亦頗鐘梵鄰。傲睨遠公社，沈冥栗里醇。終然守陋巷，尚友顔生仁。豈伊石頭路，行行欠頻頻。百年三萬日，奄忽如飈塵。癡人昧非想，念念生疎親。何當見佛影，國清甘爨薪。
次韻陳登父風雨枕上書懷 俞德鄰
霧氣黯層峯，雨聲諠萬瓦。蘧然夢華胥，茲寐殆非假。寐久失晨興，喔喔鄰雞鳴。雞鳴雞自鳴，我本忘吾形。忘形豈徇物，況乃真坦率。人生壽百年，能得幾日月。日月去堂堂，河流逝活活。覺悟不早計，龜筒恐難脫。
舟行 俞德鄰
扁舟夾港下，漕渠溢春水。水邊兩翁仲，閲人亦多矣。其中鬰佳城，寂寞向千祀。岡巒失故態，草木罹新燬。緬想窀穸初，鳴笳汎清汜。送車數千兩，夾道陳簠簋。歲月迅不留，嗟嗟遽如此。因知人間世，變化倏忽耳。金箱貯茂陵，籧篨槃石子。貴賤雖不侔，腐壞畧相似。踟躕復踟躕，蒙莊信達士。
題郭元德所藏龔聖予瘦馬圖 俞德鄰
吾聞神駿之肋十有五，雄姿矯矯騰龍虎。四蹄踣鐵尾捎風，藐視崑崙薄玄圃。何時歷塊誤一蹶，棄置荒林翳榛莽。思昔先朝十二閑，駓駰騏駱充其間。此馬當時最倜儻，流沙萬里來函關。祇今淪落歸人世，何人保養思終惠。髯龔前身李伯時，殷勤染翰憐權奇。崚嶒瘦骨見者歎，度越駑駘猶萬萬。天上房星久已空，此圖此馬俱難逢。主人愛圖如愛馬，收拾瓌文爲模寫。我知髯龔欲畫時，天地黯黲風煙悲。離離禾黍今如此，誰識羸驂真騄駬。明年野外春草平，瑶池八駿還爭鳴。此時更倩髯龔筆，一掃籋雲龍八尺。
京口遣懷呈張彥明劉伯宣郎中并諸友一百韻 俞德鄰
壞雲覆紫微，疾風捲黄屋。生靈半塗炭，社稷竟傾覆。借問誰厲階，往事具可復。穆陵握乾符，丁揆覆鼎餗。北兵渡滸黄，沔鄂盛諠讟。漣海蕩爲墟，交廣駭斡腹。兀然天柱摇，凜甚國脈蹙。明詔起臣潛，扶顛秉鈞軸。將帥一奮呼，江漢奏清肅。維時望公閭，高譽儗方叔。遄歸持相印，景定實初卜。百寮逆近郊，至尊畧邊幅。策勳告廟庭，陳樂備敔柷。煌煌福華編，傳者筆爲禿。焉知事夸毗，欲掩天下目。得政曾幾何，故老盡斥逐。哀哀杞天崩，度皇繼歷服。定策比周召，卜世過郟鄏。萬微委巖廊，十年卧林麓。金屋貯娉婷，羽觴醉醽醁。伍符日空虛，郿鄔富儲蓄。紛紛輕薄徒，睒眒希自鬻。荃蕙化爲茅，龜玉毀於櫝。怡然談笑間，禍機已潛伏。延洪幼沖人，天步冞踖踧。一朝襄樊破，殺氣薄川谷。折衝亦何爲，籌邊置機速。拊御既失宜，奔潰更相屬。含垢護逆儔，况望誅馬謖。沙武倏飛渡，長江儼平陸。連檣萬艨艟，悠悠自回舳。老夏亦遁逃，竟學龜藏六。敗證劇膏肓，搏手但顰蹙。倉黄出視師，氛埃瞇前纛。總統付虎臣，竊倚晉郤縠。丁洲帥前鋒，未戰兵已衄。潰卒爭倒戈，降將羣袒肉。單騎竄維揚，走險甚奔鹿。觸熱赴清漳，就死何觳觫。蹇予客朱方，沈憂髮曲局。讙傳用宜中，厦仆支一木。奈何張蘇劉，猜忌不相睦。所過皆奪攘，茲事豈頗牧。借箸資腐庸，授鉞逮廝僕。焦門集戰艦，乾坤一擲足。水陸迷畏途，師喪國逾辱。區區拒毘陵，曾不事版築。驅民入罟擭，駢首遭屠戮。至今用鉞地，天陰聞鬼哭。蘇秀暨湖杭，死生猶轉燭。行成漫旁午，公等真碌碌。獨松守張濡，兒戲鬭蠻觸。信使詭成禽，賈禍幾覆族。三宮泣草萊，萬姓呼藭麴。疑丞詣高亭，獻璽願臣屬。黼扆釋冕旒，羽衛撤弓韣。廣益亟南奔，窮荒尋帝儵。煢然太母身，垂老歌黄鵠。彼哉寧馨兒，乘罅叨爵祿。屈膝同所歸，伊誰念王蠋。江湖數十郡，李趙差可錄。元惡迷是似，萬世有餘恧。庭芝困廣陵，儲亡二年粟。力戰尚可支，而乃事蝸縮。乙亥仲夏交，北向發一鏃。死傷近七千，從此輟推轂。浮海未及桴，委身飼蛇蝮。姜才就葅醢，淮城危破竹。故國莽丘墟，彼黍何稢稢。翠華渺焉之，扶桑睇日浴。魂斷曲江春，新蒲爲誰綠。騎鯨事已非，葬魚勢轉促。南紀訖朱厓，一戰絕遺躅。旋聞俘文相，繫頸縶燕獄。又聞陸元樞，抗節死彌篤。二公風塵中，耿介受命獨。板蕩見忠臣，百身竟難贖。恭惟五季間，永昌應符籙。一舉平澤潞，最後收庸蜀。文子繼文孫，三才歸位育。中更靖康禍，流血灑川瀆。光堯躬再造，艱苦蕪蔞粥。淳熙受內禪，德盛仁亦熟。寧理度丕承，膏澤多滲漉。內無褒妲患，外絕安史黷。戚畹及閹寺，屏氣但踡跼。向非彼權臣，玉食擅威福。如何磐石固，轉移僅一蹴。淒涼數載間，王侯乏半菽。九廟翳蒿藜，五陵游豕豰。向來闤闠地，雨露滋苜蓿。老我亦何爲，窮途困羈束。愁傷覺衰曳，垢膩忘頮沐。蟄跡笑桓鯢，竊食愧饑鶩。安得董狐輩，直筆濡簡牘。誅姦錄忠藎，上與麟經續。海宇今一家，貢賦均四隩。化日滿窮閻，淳風變頹俗。餘生幸未化，刀劍易牛犢。聊種邵平瓜，且植淵明菊。
宿高郵露筋 俞德鄰
午發淮子口，晚泊露筋北。舟人指靈祠，欲語輒歎息。伊昔避亂初，女郎實英特。行行侍丘嫂，日暮雲氣黑。嫂兮宿鄰莊，我寧止路側。我生雖不辰，秉身貴弗㥾。草深聚蚊虻，中夜紛鼓翼。吮血噆人膚，其毒甚沙蜮。女郎不肯顧，筋露身亦踣。至今是邦人，廟貌嚴血食。惜哉歲月深，姓氏不可識。維士有百行，維女獨四德。貞潔一以虧，姬姜徒國色。所以古婦人，送迎不踰閾。嗟嗟露筋事，可爲百世則。胡然世俗人，所重在傾國。
次韻答王國華 俞德鄰
甚矣吾衰矣，懷哉予歸哉。雀蜃不能化，何用充海淮。王郎東魯秀，玉質離氛埃。青絲絡白馬，嘯吟浮玉隈。餘子錄錄耳，誰敢相朋儕。一朝款柴戶，嚴若問子來。又疑蒙穀士，汗漫期九垓。嗟我晚聞道，可人常永懷。亂後苦契闊，襟抱無由開。常深越鳥志，自靦莊櫟材。感子慰離索，駕言且勿催。人生駒過隙，髮白不再孩。雞鳴舜爲善，犬放軻所哀。文字乃其閏，末俗供驩咍。朂哉聖賢事，充此天降才。贈言愧斐率，過此誰能裁。
贈朐山孫畫師 俞德鄰
少年酷愛山，移家入山住。朅來廛市中，塵土涴巾屨。有時擬山遊，大笑出門去。二毛颯垂領，乃乏濟勝具。歸來笏拄頤，意欲凌風翥。朐山有佳人，以我愛山故。九曲武夷溪，移將置縑素。禽鳥紛飛翔，煙雲莽回互。林深虎豹藏，石怪龍蛇騖。對此竟忘疲，興與精靈聚。想當槃礴臝，下筆有神助。不然方丈間，那有許奇趣。安得絹千疋，煩君畫瑶圃。
雙清堂詩爲石民瞻賦 俞德鄰
黄塵沒馬腹，洪濤噴鷁首。是身如轉蓬，隨風任飛走。歸來丘壑中，高袖拄笏手。牀頭一束書，壁下一壺酒。暴背對青山，杖藜從白叟。乃知羲皇上，何嘗離北牖。民瞻真可人，青歲紆墨綬。一朝拂衣去，歸種彭澤柳。蕭然林下意，今無古或有。富貴等浮雲，斯須變蒼狗。終南政自佳，不作捷徑不。仁者贈以言，立名要不朽。
山陽客中雜言四首  其一 俞德鄰
三載行萬里，勞生真轉蓬。轉蓬去日遠，何時歸本叢。萬古一生死，趨競徒怱怱。況復遭喪亂，天地多秋風。退無鹿門隠，進乏麟閣功。一歲復一歲，倏忽成衰翁。嵇康殊寡識，陶潛真固窮。蕭然北窗下，瓶粟從屢空。
山陽客中雜言四首  其二 俞德鄰
秋帆泊淮浦，小山倏春風。春風到花柳，青青間深紅。散屧慰寂寞，道與征夫逢。爲言喪亂後，十室八九空。村墟暗荆杞，渚澤哀飛鴻。奈何數下令，科歛紛錯重。語已仰天歎，泣涕霑其胸。嗚呼天地德，微小無不容。貴人豈不仁，視汝如蒿蓬。會聞賢刺史，撫汝如漢龔。征夫甫收泣，悍吏來自東。
山陽客中雜言四首  其三 俞德鄰
衰年逢世變，人事如蟣蝨。憂端常澒洞，頭垢不暇櫛。檣烏終歲飛，况復無寧日。方春暫返櫂，浹辰卧蓬蓽。天風倏吹衣，輕易復一出。旅巢乏安枝，如意十不一。七秩能幾何，日月過箭疾。夜深不成眠，吟蟲助唧唧。
山陽客中雜言四首  其四 俞德鄰
淮城酒味薄，酸澀如敗虀。一千沽一斗，聊欲紓慘悽。壺傾不成醉，羈思終轉迷。因思古達士，山林卜幽棲。暴背坐捫蝨，看雲閒杖藜。理亂耳不聞，其樂無端倪。紛紛彼俗子，諂笑勞夏畦。安知萬世下，清風想夷齊。
以竹院逢僧爲韻集杜工部句贈鶴林老別流禪師四首  其一 俞德鄰
卜居期靜處，采藥山北谷。鶴下雲汀近，逕轉山田熟。回首望松筠，登危聚麋鹿。興深終不渝，日暮倚修竹。
以竹院逢僧爲韻集杜工部句贈鶴林老別流禪師四首  其二 俞德鄰
松門耿疎影，天黑閉春院。長風中怒號，白日遞隠見。惠遠德過人，秀發吾所羨。晤語契深心，風牀展書卷。
以竹院逢僧爲韻集杜工部句贈鶴林老別流禪師四首  其三 俞德鄰
道林才不世，離別重相逢。會面慰我久，觀身向酒慵。寂寥人散後，結構坐來重。況乃氣清爽，娟娟林表峯。
以竹院逢僧爲韻集杜工部句贈鶴林老別流禪師四首  其四 俞德鄰
浮生如過隙，世故莽相仍。畧稅林下鞅，遠訪雲端僧。願聞第一義，將衰棲大乘。清談有滋味，小子得無承。
題王謝燕游圖爲楊少監作 王茂弘 俞德鄰
犧牛石馬出寶圖，百年江左一夷吾。西風不受元規污，八鑾指日還舊都。天時人事重嗚呼，翠幢金節聊燕娛。堂堂玉立森戟鬚，猶似拱揖稱蘭闍。公乎公乎真丈夫。
題王謝燕游圖爲楊少監作 謝安石 俞德鄰
夕陽亭中語未已，一合乾坤匝瘡痏。瘡生望公公不起，携妓東山玩山水。神州陸沈寧不恥，正頼絲竹陶寫耳。淮淝風鶴繇密指，固應孩視桓元子。吁嗟公乎真傑士。
暇日飲酒輒用靖節先生韻積二十首  其一 俞德鄰
世路日已迫，吾行將安之。醉鄉無畔岸，俗似太古時。一廛昔願受，或者當在茲。在茲竟卜築，何爲復狐疑。但得酒杯在，無螯還可持。
暇日飲酒輒用靖節先生韻積二十首  其二 俞德鄰
鼓刀戰牧野，采薇餓西山。出處各有意，喋喋俱空言。不如得美酒，一醉終餘年。賢愚死則已，死去知誰傳。
暇日飲酒輒用靖節先生韻積二十首  其三 俞德鄰
嗜酒有何好，酒酣見真情。忍斷杯中物，而留身後名。名譽外物爾，醉乃得此生。神完氣不懾，墜車終莫驚。何必事輕舉，崆峒師廣成。
暇日飲酒輒用靖節先生韻積二十首  其四 俞德鄰
餌香魚深逝，弋篡鴻高飛。商皓雖寂寞，幸免阬焚悲。云何客卿輩，逐去還依依。一朝歎黄犬，骨肉異所歸。貴盛能有幾，轉盼倏已衰。衰榮苟如此，得酒無相違。
暇日飲酒輒用靖節先生韻積二十首  其五 俞德鄰
山林厭岑寂，城市嗟庳諠。醉鄉有佳趣，其地幽且偏。清商叩前林，白雲依遠山。漁樵二三子，朝暮相往還。舉酒坐爭席，亦復多至言。
暇日飲酒輒用靖節先生韻積二十首  其六 俞德鄰
毀以是爲非，譽以非爲是。是非自有真，不在譽與毀。譽堯復毀桀，兩忘固佳耳。不見繒布紋，眼醉眩成綺。
暇日飲酒輒用靖節先生韻積二十首  其七 俞德鄰
三閭愛秋菊，浥露餐落英。獨醒鄙衆醉，乃覺非人情。楚亡如厦仆，一木那支傾。離騷固憤切，聒聒如蛩鳴。餔糟何必惡，一醉觀我生。
暇日飲酒輒用靖節先生韻積二十首  其八 俞德鄰
霜松無悴色，春花有餘姿。勿以春花妍，棄彼霜松枝。悠悠風塵中，始見達士奇。公田可種秫，絃歌聊爾爲。意倦即歸去，五斗何能羈。
暇日飲酒輒用靖節先生韻積二十首  其九 俞德鄰
凉飈起木末，尊酒聊獨開。開尊念故友，亦復傷我懷。翻然蹈東海，甘與時世乖。豈比爲佞者，日夕常栖栖。如何事與跡，零落歸塗泥。誅奸無董狐，志怪空齊諧。安知萬世下，善惡無謬迷。不如日飲酒，勿使腸九回。
暇日飲酒輒用靖節先生韻積二十首  其一○ 俞德鄰
輕風颺高幟，摇摇城西隅。杖藜沽一醉，雨霽泥滿塗。欲借東家馿，泥滑不敢驅。歸來取敗榼，悵然瀝其餘。一醉不易得，醉鄉真可居。
暇日飲酒輒用靖節先生韻積二十首  其一一 俞德鄰
昔爲饑所驅，束書涉遠道。俯仰四九年，少壯忽已老。引杯沃衰顔，杯盡顔復槁。人生如電露，安得長美好。所以彼至人，達生以爲寶。形全精不虧，高蹈八極表。
暇日飲酒輒用靖節先生韻積二十首  其一二 俞德鄰
醉中忘世事，猶有酒醒時。未醒輒復醉，乃得與世辭。伯倫頌酒德，佳趣端在茲。云何禮法士，聞風獨遲疑。濁酒聊可恃，淵明不吾欺。去去勿復道，有酒吾中之。
暇日飲酒輒用靖節先生韻積二十首  其一三 俞德鄰
百年三萬日，已入桑榆境。沈醉復幾時，而令終日醒。爰絲飲亡何，此事要心領。有錐姑處囊，無用求脫穎。霧豹亦何辜，傷生在文炳。
暇日飲酒輒用靖節先生韻積二十首  其一四 俞德鄰
淵明昔閒居，偶爾白衣至。開尊得美酒，忽焉遂復醉。醉語聊自娛，辭多失詮次。安知後千年，乃爲世所貴。詩雖有餘音，酒亦有真味。
暇日飲酒輒用靖節先生韻積二十首  其一五 俞德鄰
凄凉三徑中，中有一畝宅。庭多鳥雀喧，巷絕車馬跡。卧病與世疎，俯仰踰半百。何以銷我憂，美酒浮大白。獨欠高陽徒，臨風增惋惜。
暇日飲酒輒用靖節先生韻積二十首  其一六 俞德鄰
昔我事决科，窮年抱六經。桑溟忽已變，栖栖竟無成。歸來請學稼，平賈充過更。徽絃挂空壁，襏襫留前庭。中夜耿不寐，惟有寒螿鳴。不頼一尊酒，何以紓吾情。
暇日飲酒輒用靖節先生韻積二十首  其一七 俞德鄰
園中有佳菊，含英待秋風。惜哉無美酒，對此時一中。誰如王刺史，殷勤遣龐通。悵望復悵望，雲山挂天弓。
暇日飲酒輒用靖節先生韻積二十首  其一八 俞德鄰
五十近衰境，所戒當在得。永懷叔節輩，三者一不惑。寸田日敷菑，常恐易茅塞。猶思普天下，無有禁酒國。一醉終餘生，不語亦不默。
暇日飲酒輒用靖節先生韻積二十首  其一九 俞德鄰
在昔盛壯時，爲貧亦求仕。終然返故廬，謀道不謀己。豈不憂饑寒，折腰固吾恥。左手招夷齊，右手揖綺里。何必駟馬車，策勳耀前紀。時行吾則行，時止吾則止。行止未有涯，醉鄉差可恃。
暇日飲酒輒用靖節先生韻積二十首  其二○ 俞德鄰
道喪聖復遠，姦僞紛亂真。山林有逸士，但飲曹參醇。寧著潛夫論，有死不美新。豈不羨爵位，比肩羞董秦。生爲朝中英，死爲泉下塵。奄忽隨物化，營營徒爾勤。不如寓之酒，日與糟丘親。秋渠溜宿雨，園蔬含土津。西郊澄霽景，柴車行可巾。有客乃竟醉，不問何許人。
課僕詣田所偶用淵明庚戌歲九月中于西田穫早稻韻 俞德鄰
人生念何事，方寸纏憂端。憂端日澒洞，胡不思自安。富貴等電露，變滅無留觀。百畝雖已隘，朝耕夕復還。秋風穡寶實，十口無饑寒。何爲苦役役，而欲事所難。所以沮溺徒，不受名利干。行藏隨用舍，千載師孔顔。作勞有餘暇，柴門晝常關。斗酒且自勞，此外無足歎。
連雨獨坐旅樓有作 俞德鄰
淫雨彌半月，河流漲通衢。舊畿十萬家，太半憂爲魚。旅樓起復卧，神氣鬰不舒。牀牀苦漏濕，豈暇論侏儒。緬懷十載間，洚水頻三吳。三吳莽一壑，平陸紛施罛。老羸委溝谿，少壯泣路隅。鬻賣及男女，庶幾活須臾。民窮已到骨，乃復剝其膚。自天發明斷，元惡隨就誅。疇咨用稷契，躋世當黄虞。政擬瘡痍瘳，詎意疾痛呼。陰陽繫調燮，此理信不誣。寄言秉鈞者，治安宜早圖。
爲郭元德題和靖探梅圖 俞德鄰
祥符真人調玉燭，四海八荒春意足。孤山山小不容春，十月梅花破寒玉。風流詩老癖愛梅，拂曉騎馿度山曲。呼童忍凍折南枝，香滿吟窗伴幽獨。到今寫入畫圖中，骨冷神清炯雙目。蕩蕩巍巍堯舜天，外臣巢許誰羈束。前年我亦訪湖山，山色湖光竟塵俗。荒墳三尺走狐狸，那復寒泉薦秋菊。真祠併入梵王家，香月亭前馬牛牿。水邊籬落忽橫枝，遥睇猶艱况斤斸。雞園釋子皆鷹騰，挾彈揚鞭驟平陸。倉皇走避尚遭嗔，蹇衛何堪共馳逐。三百年間一夢同，人與梅花幾榮辱。拊圖三歎復何言，天外飛來兩黄鵠。
次韻蕭靜安元夕書感 俞德鄰
鼇山倚晴昊，龍燈照澄川。良宵重三五，輦路凝非烟。一從桑溟改，春花謝芳妍。銅駝暗荆杞，觸目興悲憐。芸芸百千態，悠悠二八年。金吾縱弛柝，相府誰歌蓮。九衢燈火市，愁雲瞀窮天。管寧東入海，樂毅北去燕。伊誰載美酒，醉我東風前。晨策散廣隰，晚屧周囂廛。所嗟世路迫，人事多變遷。歸來卧蓬蓽，聊復草我玄。
小樓詩爲湯計議作 俞德鄰
英英人中豪，歲月閲江浪。胡然構小樓，不卧百尺上。跂予一登臨，規制差可尚。座中容六客，窗外羅萬象。雲烟互吐吞，岡阜相背向。誰云眼界窄，頗覺形神王。乃知人間世，小大俱幻妄。壺公家一壺，維摩室方丈。擬茲十二樓，鐘鼎視杯盎。鵬鷃同一適，椿菌偶殊狀。何必事翬飛，肆目逞雄壯。深紅屋角花，淺碧盆池漲。且當共倚闌，爛漫倒春釀。
郭元德席上賦紅牡丹分韻得粉字五言十韻 俞德鄰
桑田變滄溟，黍宮雜蒿堇。霜臺得奇葩，誰寄天津隠。褰帷窺董園，撥根認洛墳。亭亭一萼春，風露洗塵坌。朱纓粲赤瑛，絳蠟照紅粉。莊嚴富貴姿，漏洩造化藴。主人戲斑衣，領客醉芳醖。喬梓森南山，知謂遊隠弅。綴席已形穢，哦詩謾營吻。起舞呼烏烏，君當恕楊惲。
贈月篷戴相士 俞德鄰
雙眸炯炯秋篷月，十載聲名動京闕。隆準龍顔曾爲開，麞頭鼠目誰攖揬。我聞論相先論心，此語古傳非恍惚。閭閻談笑覓侯封，渭水垂綸飄白髮。膾肝盜跖以壽終，趙蓋楊韓膏斧鉞。相形相心兩莫憑，使我向空書咄咄。年來四海一鼓鼙，蕭艾騰芳蘭茝歇。宣室寧無賈誼思，侯門半却禰衡謁。君歸若見袁李徒，造化韞藏須剞劂。我今自分老山林，渴飲壑冰饑食蕨。但煩一語抱璞人，莫學卞和遭再刖。
跋韓仲文所藏史共山草書 俞德鄰
公孫大娘舞劍器，張顛早悟回翔意。學書學劍雖不侔，用志凝神固無二。瓘也得筋靖得肉，聖趣誰能一蹴至。我生憂患緣知書，教兒僅使通名氏。春蚓秋蛇自結蟠，莫向兵曹甘委贄。烟薰屋漏玉軸妝，何許天風劃飛墜。讀一遺二口若鉗，大草閒臨真自愧。雖然非古空壯雄，要是逢場聊作戲。魯公懷素俱已仙，世指周奴笑羊婢。詎誇棄筆如丘山，夭閼剡藤煩嘆喟。捲還鯨錦心和平，塵席藜羹固吾事。
古意八首  其一 俞德鄰
丹穴九苞鳳，荆州一角麟。聖明久不作，舉世誰見珍。紛紛賀厦雀，廼復爲嘉賓。嘉賓蓄爾輩，麟鳳何由馴。
古意八首  其二 俞德鄰
真玉名以石，貞士誣以詐。古今率皆然，何事獨悲咤。嗟哉爾卞和，智乃在葵下。曷不韞匵藏，待此連城賈。
古意八首  其三 俞德鄰
麾戈指白日，駕鴻淩紫煙。終然竟無補，空羨龜鶴年。古來有介士，采薇首陽巔。雖非鍊五石，名與日月懸。
古意八首  其四 俞德鄰
孔明感三顧，幡然扶漢家。一朝赤星隕，竟使蜀婦髽。雄圖雖未竟，萬世常咨嗟。老瞞志意滿，一笑蠻觸蝸。
古意八首  其五 俞德鄰
宋人得燕石，寶爲希世珍。周客掩口笑，乃復遭怒嗔。闒茸竟尊顯，賢聖多隠淪。人物顧所遇，何事徒悲辛。
古意八首  其六 俞德鄰
突决華棟焚，燕雀自娛樂。風橫喬木巔，藤蘿尚棲託。鳳鳥固識時，朝菌不知朔。佌佌何人斯，胸次爾齷齪。
古意八首  其七 俞德鄰
神龍失靈淵，翳形在勺水。勺水不可容，又復制螻蟻。一朝駕大霆，膚寸雲萬里。始知勺水龍，沛雨有如此。
古意八首  其八 俞德鄰
鼓鐘樂爰居，藻梲居大蔡。雲壑駘背人，一生饜粗糲。長鑱耕黄獨，短蓑釣清瀨。富貴等浮雲，達生誰芥蔕。
贈丹陽邢尉 俞德鄰
孟郊尉溧陽，曹務緣詩廢。徘徊金瀨傍，府以假尉代。一生坐詩窮，酸寒見餘態。邢君世業儒，才猷乃十倍。吏隠黄綬間，詩亦性所愛。羸驂京峴游，古錦奚奴佩。扣門索我詩，丁寧至於再。我老學殖荒，久嗟詩力退。腸肚縱煎煼，落筆與時背。况復風雅衰，淫哇亂鄘邶。濟南名士多，此語出前輩。我昔交數公，夢寐想風裁。西窗剪殘燭，顧影寸心痗。北渚凌清河，平疇接海岱。子行賦歸與，我實增感慨。爲吾謝故人，德音幸時逮。
貓燕行 俞德鄰
燕飛畫梁貓越屋，飛走性殊豈相毒。饑貓攫燕欲何爲，燕比他禽况無肉。可憐乳燕未出巢，探頭伺乳聲嘲嘲。母去不歸子饑餓，柔而害物嘻汝貓。汝貓不仁燕何罪，我思里人爲心痗。父逃官逋母繫官，悍吏催錢夜打門。一朝母作溝中瘠，三女一子家四壁。官司株逮尚不休，諸孤駢首爲纍囚。傳聞詔書復逃戶，日夜煢煢望其父。父存父歿竟不知，此冤此苦蘇何時。皇天覆幬均四海，人靈萬物爲物宰。民之無祿天薦瘥，况此微物知奈何。呼童屑米哺乳燕，一夜哀傷淚如綫。
沽酒行 俞德鄰
去年斗酒貫三百，路逢麴車常嘖嘖。朝來啜虀暮食鹽，汲井煎茶待佳客。爾時石秫十二千，仍更五千糴石麥。米麴柴薪價倍增，酒價雖增欲誰責。昨秋一稔天所憐，甌窶刈穫過良田。大麥小麥今又熟，麟經髣髴書有年。年登米麥塞市廛，官酒定價那增錢。一朝酒家悉閉戶，斗酒更欲沽二千。道逢醉者驚相顧，老夫倉忙問其故。答云近日添課程，去城十里皆官庫。豈惟酒價今日增，明日十千賣石醋。乞漿得酒良已難，或者乞醯鄰亦怒。君不見昔時三百青銅沽一斗，坊外酒徒猶忍口。
陪趙明叔侍御遊茅山次韻二首  其一 俞德鄰
夷言衛侯說，土風鍾儀操。百年等逆旅，南北俱勞勞。何如事幽討，杖藜舒鬰陶。上山拾瑶草，下山折藑茅。尋我煙霞朋，締此金石交。胡然自局趣，顧影悲繫匏。歸去來山中，山中有松醪。
陪趙明叔侍御遊茅山次韻二首  其二 俞德鄰
繡衣漢使者，斧鉞嘗再操。六條讋吏膽，一飯思民勞。翩然拂衣去，訪此華陽陶。蒼烟鬰松檜，白雲露菅茅。重岡暖靄合，平疇遠風交。我愛龍池水，願君酌霜匏。商巖沛霖雨，越流化醇醪。
次韻麟洲龍仁夫遊三茅山 俞德鄰
朝行良常南，暮息良常北。山水互縈紆，松篁相依綠。尚擬效古人，夜遊迭秉燭。嗟我獨何爲，紅塵走車軸。有如嗜飲者，性命寄芳醁。時於茅檐下，支頤望浮玉。或夢泊西巖，汲湘然楚竹。終然纏世故，欲往竟未卜。安得乘天風，翩翩出囂俗。士生一世間，衣食貴裁足。誰爲翔蒿鷃，誰爲沖霄鵠。誓將與子游，保此受命獨。
次韻龍仁夫種菊二首  其一 俞德鄰
憂來感人心，把菊行東籬。悠然南山句，憶此刪後詩。詩亡絕遺響，菊在餘幽姿。麟洲有達士，與菊心相期。左揖隆中老，右揖綿上推。汎此忘憂物，聊以供吾私。真樂未易識，勝事空自知。金風摵摵鳴，金英粲粲垂。我欲從子醉，不羨高陽池。焉知義熙後，此會非今時。
次韻龍仁夫種菊二首  其二 俞德鄰
種菊東籬下，菊密荒疎籬。掇英浥墜露，想像淵明詩。猗嗟子龍子，磊落山林姿。欽翹二三客，異郡同襟期。而我何爲者，俛首供丁推。寧復飲我酒，歡飫均嬿私。乃知意氣合，豈計新相知。蹇予久衰曳，素髮颯已垂。何能借九翮，一朝奮天池。但當對菊飲，與君賡醉時。
題白廷玉所藏白馬圖 俞德鄰
八尺龍駒蹄削玉，霜毛雪鬣超凡俗。驕嘶顧影食場苗，朝暮逍遥在空谷。詔書歘下徵騏驎，香街紫陌驚行人。金環壓轡出天廄，不數駓駱驪騮駰。三品豆芻飽終日，終日不鳴鳴輒黜。何如不縶亦不維，騰霧籋雲全玉質。
次韻陳彥實醉中雜言 俞德鄰
悠悠廣陌塵，冉冉征途客。征途渺無際，人壽不滿百。百年復幾何，鬢髮早已白。髮白無由玄，擾擾終奚益。富貴勢熏天，忽作冷灰寂。突兀樹豐碑，猶有金石厄。所以賢達人，萬古等朝夕。俯仰宇宙間，但恨酒杯窄。持杯輒酣歌，那暇寸陰惜。
水墨蘭 俞德鄰
三閭一朝蛻，九畹千載荒。茫茫天壤內，春在桃李場。幽蘭有貞質，轉泛欺衆芳。寧受緇塵染，尚餘風露香。乃知德勝色，不采庸何傷。
病中謝親友四首  其一 俞德鄰
昔年居窮巷，門多長者轍。一病逾十旬，意可雀羅設。往來問死生，多謝跡不絕。販夫逢僕隸，慰問猶切切。嗟我何人斯，才薄德又劣。何以報諸公，寸心常激烈。
病中謝親友四首  其二 俞德鄰
生平性嗜客，病不廢應酬。終然瘦骨立，欲語氣不收。客多語嘈雜，兩耳鳴啾啾。登牀就偃息，客語或未休。客意豈不佳，而我自作憂。奈何坐客去，牀下多鬭牛。
病中謝親友四首  其三 俞德鄰
病骨瘦崚嶒，僵卧難帖席。一夕三四遷，起坐長太息。大患緣有身，無身更何疾。從今事委蛻，夢覺非所擇。須臾忽蘧然，又到華胥國。何處發晨鐘，耿耿霜月白。
病中謝親友四首  其四 俞德鄰
一病連三月，肥甘寧得知。醫復戒食鹽，鹽食非所宜。素餐幸無刺，餐素將何疑。因思喪亂際，黎民多阻饑。朝餐乃木葉，暮食乃樹皮。我今食無鹽，早晚白玉炊。稽首謝蒼天，揆分忱過之。
金山寺 俞德鄰
僧舍高低見，潮音曉夜聞。仙凡一水隔，淮浙半江分。鶻冷山腰月，龍噓海角雲。瞿曇端不動，人世幾紛紛。
曲肱 俞德鄰
門掩青苔硯掩塵，曲肱隠几自觀身。已憐白髮無公道，獨喜清風似故人。躍馬卧龍俱寂寞，盟鷗狎鷺莫逡巡。東屯澗水通畦稻，植杖看耘意更真。
舟過桐廬作 俞德鄰
三年常作客，幾度溯前川。山合疑無路，谿回別有天。虹分遥電雨，風裊近虛烟。歸路知多少，啼鵑雲樹邊。
陳索郎灘 俞德鄰
去國踰千里，辭家過十程。飯炊雲子白，酒醉索郎清。柂捩秋江駛，帆開暮靄輕。聖明方在御，何地不升平。
行壽昌道中 俞德鄰
山邑少桑麻，清谿卷素沙。岸崩橋半斷，村僻路三叉。廢渡留芳草，深溝卧古槎。老翁苔石坐，猶自問京華。
庚午讀邸報 俞德鄰
西北干戈猝未闌，蒼生誰與破愁顔。甫聞高議雲臺上，又見投身瘴海間。天地十年氛霧暗，江湖萬里鬢毛斑。欲尋酩酊判豪飲，郊外旗亭半掩關。
聞築鹿門 俞德鄰
干戈又繞鹿門西，清夢猶應憶鼓鼙。可歎遭逢誇二鳥，却令經濟屬三犀。腐儒闇事惟蒿目，聖哲知幾莫噬臍。坱莽氛埃何日浄，春江飛雨漲芹泥。
金陵板橋別弟 俞德鄰
江郊憶舊廬，送爾復躊躇。別慣不形夢，情多懶寄書。江湖歸棹遠，風雨夜牀疎。杯酒慈顔悅，離愁頼掃除。
古寺 俞德鄰
古寺接荒城，浮圖倚太清。松環嵐翠蔚，泉激澗虹明。僧定花開落，人行鳥送迎。西枝如可卜，吾欲證無生。
秋日客中 俞德鄰
楓落秋江塞鴈賓，客懷依舊憶鱸蓴。百年三萬六千日，半世東西南北人。滿目空村爭虎豹，何時高閣繪麒麟。由來管葛皆天意，霄漢泥塗任此身。
書齋 俞德鄰
寂寂書齋萬慮空，恍然赤甲古城東。鳥呼幽夢日方午，花惱醉吟春正中。軍將送茶驚諫議，門生載酒過揚雄。能詩識字皆爲累，閒殺江頭獨釣翁。
贈靜齋趙使君淮 俞德鄰
兩翁今古妙經綸，續續家聲屬後昆。黑髮珥貂依日月，金羈絡馬半乾坤。千年带礪河山在，一脈詩書禮樂存。我本信菴門下士，祇今彈鋏向誰門。
常山道中 俞德鄰
縣古浮梁外，沙平草樹秋。遠山明去鷺，驟雨咽鳴鳩。岸狹水痕漲，雲歸暝色愁。誰憐蘇季子，塵土涴貂裘。
鷺鷥林 俞德鄰
客久倦嶔崟，尋幽洗客襟。青煙楊柳岸，白酒鷺鷥林。當戶孤峯秀，環溪萬玉陰。留連不忍別，月澹砌蛩吟。
白兔山菴 俞德鄰
清江田舍已悠悠，謾結茅茨傍小丘。月冷雪窗迷扑握，山連煙草叫軥輈。了知世事同槐蟻，何有機心到海鷗。却笑東坡老居士，一生隨處賈胡留。
次韻朱子厚九月十一日見寄三首  其一 俞德鄰
三載干戈隔勝遊，江山依舊鬰相繆。蛩吟砌壁莓苔古，鴈落汀沙草木秋。畫角飄江猶北固，白雲飛岫認東甌。凭高望遠心如醉，風岸烏巾雪滿頭。
次韻朱子厚九月十一日見寄三首  其二 俞德鄰
凄凉風雨暗山薇，夢裏歸與迄未歸。禮樂不存三代遠，江山如故六朝非。讀書老去翻成癖，煮字從來不救饑。短褐長鑱真活計，載芟何日詠春祈。
次韻朱子厚九月十一日見寄三首  其三 俞德鄰
冷雨凄風萬木飛，年來世事不勝悲。青山白水新安道，雲夢綠林夔府詩。耆舊飄零今有幾，乾坤翻覆政緣誰。鬢絲一夜三千丈，甚矣吾衰如此衰。
登六和塔 俞德鄰
僧舍倚松北，浮圖界竹西。江通嚴瀨遠，雲壓越山低。槐里三原隔，襄城七聖迷。臨風悲往事，月落凍烏啼。
客中別友 俞德鄰
語別莫怱怱，情懷彼此同。山川秋色裏，風雨客愁中。故國俱離黍，勞生共轉蓬。鼓鼙聲一概，何處是遼東。
次韻簡黄監簿淳宗三首  其一 俞德鄰
流年暗數手中蓍，短髮鬖髿每自悲。金甲牙旗非昨夢，黄虀白米慰朝饑。山河萬里歸新主，湖海三年隔故知。惟有浣花堂上燕，春來依舊不相遺。
次韻簡黄監簿淳宗三首  其二 俞德鄰
桂樹團團滿故山，一尊風月羨君閒。交遊副墨洛誦裏，詩句生民清廟間。我輩無才難用世，故人厚祿竟何顔。西樓十二闌干月，清夢應須共往還。
次韻簡黄監簿淳宗三首  其三 俞德鄰
化鶴遼東老令威，舊家華表未能歸。三千里客貢禹恨，四十九年蘧瑗非。事與心違多感慨，人隨世易重歔欷。黄華老盡秋容淡，何日西山薄采薇。
次韻碧窗聶道錄 俞德鄰
胸蟠今古袖披披，老作黄冠恐未宜。遼鶴不歸人已換，濠魚自樂子焉知。瓠留西域青精飯，杖削東川紫玉皮。我似淵明君陸靜，相看一笑儼前時。
雪 俞德鄰
卧聽窗外撲春蟲，逗曉緌緌攪太空。萬逕千山孤鳥絕，八荒四海一雲同。寒聲靜起瀌浮外，生意深藏肅殺中。乘興俓思游剡曲，狼烽明滅又天東。
哭涂移愚教授 俞德鄰
北固登山屐，西園載酒船。論心今一世，握手後千年。湖海風波惡，乾坤雨露偏。無因見宿草，流淚漲黄泉。
春日苦雨二首  其一 俞德鄰
礮車雲起走豐隆，河伯重驅十二童。山竅號風雷破柱，海門翻浪雨飛空。一春狂犬吠日出，三月老農愁歲終。斗米換衾寧計直，却疑家近漏天東。
春日苦雨二首  其二 俞德鄰
日日盲風怪雨間，百花顦顇委蓁菅。鮫人停杼疑翻海，河伯移宮欲近山。裹飯有誰來問病，挑燈老我獨愁顔。九疇何日重浮洛，川鎖支祁鼎鑄姦。
金壇邑中作 俞德鄰
菰蒲風起雨濛𩆓，萬室參差浸碧瀾。一鶴歸來城郭改，二龍飛去洛波寒。松迷舊逕猶存寺，蛙聒新畬總爲官。却喜故家文獻在，半從鞍馬半儒冠。
次韻陳登父桃花 俞德鄰
臺隸羣芳散綺葩，繁枝密幹蔚交加。武陵溪畔秦人洞，濯錦江頭杜老家。風攪亂紅春過雨，露滋微艷曉籠霞。長安重到應惆悵，寂寞玄都燕麥斜。
贈蔣文學三首  其一 俞德鄰
車聲馬跡任營營，蘆溆襄羊境最清。萬卷圖書雙鬢老，五湖煙浪一舟輕。忘機已信馴鷗狎，洗耳那愁鬭蟻驚。更喜甌窶秧水足，倚風扶杖看春耕。
贈蔣文學三首  其二 俞德鄰
龐眉鶴髮一詩翁，肯伴漁夫理釣筒。蘆溆柳塘新漲外，竹籬茅舍晚烟中。鄉書再捧衣猶白，村酒頻沽頰借紅。萬事無言歸一笑，仲車元不是真聾。
贈蔣文學三首  其三 俞德鄰
憶昔携書衮繡堂，扁舟曾此濯滄浪。蒼龍飛去未成雨，老鶴重來知幾霜。人物半凋嗟世事，典刑猶在得詩章。何當去卜西枝隠，同汎漁舟夜擊榔。
記夢 俞德鄰
雲封槐里黯平蕪，無復魚燈照玉鳬。樂奏馬驚猶奮鬣，鼎成龍去莫攀胡。老歸燕國常悲隴，夢斷滎河偶得圖。淳景布衣今白髮，西風搔首獨踟躕。
午睡 俞德鄰
赤米黄虀雪白鹽，圖書滿架絕韜鈐。百年無補孔融愧，三葉不遭顔賜潛。去住任如巢幕燕，間關誰學上竿鮎。幽居暇日知何事，一半清談半黑甜。
泛湖 俞德鄰
閒居散人事，一舸泛長湖。夜雨半篙荇，春風十幅蒲。功名槐國夢，身世輞川圖。艤岸逢林叟，清談日又晡。
金壇郊外 俞德鄰
散屧過平堤，前村雨一犁。草荒翁仲立，樹密鷓鴣啼。野色連天遠，溪光隔岸迷。干戈猶未息，何處足幽棲。
八月十五夜 俞德鄰
捲盡頑雲玉漏中，月華如水浸層空。一輪圓缺常時見，萬里陰晴此夜同。突兀樓臺猶昔日，高低禾黍自秋風。轉蓬地遠歸心折，尚想霓裳舞舊宮。
觀潮 俞德鄰
彊弩驅潮水爲東，昔年此地識英雄。素車白馬空明上，青蓋紅旗滅沒中。十萬軍聲西塞月，三千鯤浪北溟風。乘槎有約終須去，見說銀潢與海通。
古琴一張徽絃不具持贈劉漢卿經歷因賦 俞德鄰
枯桐三尺蹙龍紋，爨下薪焦偶未焚。七竅已開猶渾沌，一絲不掛絕聲聞。至音澹薄何如默，大道希夷豈在文。持贈要知絃外趣，美哉斯意憶河汾。
閒居即事 俞德鄰
塵外江村野老家，窮年兀兀笑盤蝸。素琴橫膝一尊酒，紗帽籠頭七椀茶。編竹作橋看蟻渡，種花成塢聽蜂衙。閒中自有經綸事，寄語時人莫笑譁。
次韻陳登父小樓述懷 俞德鄰
慷慨悲歌續五噫，等閒觀物倚筇枝。士龍瓦屋西頭住，吏部霜螯左手持。湖海悠悠空拓落，風埃冉冉竟衰遲。登樓作賦羞王粲，寂寞歸與理釣絲。
通津田舍 俞德鄰
汀葭江菼兩依依，鷗鷺相親寂不飛。僧入翠微雲伴去，牛耕白水犢隨歸。古今賢聖多蕭索，王伯干戈有是非。老病憂時心力弱，可能此地得漁磯。
游鶴林寺 俞德鄰
步屧叩禪扉，春山碧四圍。天高黄鶴遠，仙去杜鵑非。拂石雲生袖，捫松霧濕衣。幾生通佛性，一昔遂忘歸。
客懷 俞德鄰
客懷元自惡，歸思浩無垠。愁織窗前草，情凄岸曲蘋。十年紛戰伐，四海暗風塵。故舊無消息，西風淚滿巾。
夜坐 俞德鄰
蒲團疊膝誦南華，蓮勺燈明細吐花。客有可人期不至，鄰無美酒夜難賒。濕星釀雨愁飛鴈，枯木號風怨宿鴉。自笑不眠還不倦，城頭嗚咽又鳴笳。
次韻陳登父送春有感 俞德鄰
同谷歌殘返舊蹊，園廬寂寞半蒿藜。憂時頓覺愁如海，對客何能醉似泥。春去春來人漸老，城南城北望猶迷。鼓鼙一概旌旗滿，何日車書混僰鞮。
臂疾示兒 俞德鄰
臂疾浸淫骨半枯，蒲團毯被學跏趺。宋清藥券償未了，司業酒錢來便無。湖海飄零銷壯志，風霜荏苒上吟鬚。征遼挾矢知無分，老向新豐倩汝扶。
閒居遣興 俞德鄰
數間破屋玉川家，紗帽籠頭自煮茶。萬卷圖書三尺劍，半窗風雨一池蛙。詩情寂寞腹無稿，老態浸尋眼有花。鼎鼎百年成底事，醉鄉端的是生涯。
次陳登父中秋遊古竹院韻 俞德鄰
閒過竹院聽華嚴，結願清香發舊奩。灝氣半空浮桂魄，凉風三徑拂松髯。酒闌野興歸長笛，吟罷秋聲落短簷。終日昏昏真醉夢，幾時游屐更苔黏。
秋殘 俞德鄰
樂天老矣放樊蠻，鷗羨忘機鶴羨閒。緩步當車休下澤，澆愁得酒即中山。些騷豈敢奴僕命，伊呂元非伯仲間。兀兀支頤秋又晚，亂雲斜日澹煙鬟。
養拙 俞德鄰
養拙柴扉百慮疎，天光雲影亂秋渠。一身摇動未妨酒，兩眼眵昏猶嗜書。陶令但知歸有菊，馮諼忍歎食無魚。閒中滋味君休厭，門外紛紛幾覆車。
無題二首  其一 俞德鄰
杯酒河橋餞去篷，誰知此別竟西東。隙駒冉冉歲華改，樓燕飛飛春事空。珮冷江臯凄落月，笳吹朔漠動悲風。芳魂寂寞揚州路，后土瓊姬恨畧同。
無題二首  其二 俞德鄰
花柳亭臺半劫灰，故人淪落共徘徊。湖光山色西施舸，水影月香和靖梅。鴻蹋雪泥猶記跡，鶴歸華表總成哀。一尊濁酒和愁酌，淚灑東風醉玉頹。
正月十日理髮三首  其一 俞德鄰
多病多愁鬢已星，更憐詩骨瘦崚嶒。百錢挑杖但求醉，五斗折腰良不能。徒步幸無官長駡，浩歌聊襲散人稱。世情閲盡忘今古，一合乾坤幾廢興。
正月十日理髮三首  其二 俞德鄰
寂歷勞生歎轉蓬，百年强半走西東。從師謾學屠龍技，報國元無汗馬功。二頃有秋生計足，三杯近卯客愁空。兒童相見從相笑，兩鬢絲絲一老翁。
正月十日理髮三首  其三 俞德鄰
晨梳白髮照青銅，歎息光陰過眼空。一市少年羞袴下，三朝新婦閉車中。酒逢知己猶堪醉，文不驚人莫送窮。天下士憂天下事，肯將飛伏較雌雄。
送王舍人之燕山 俞德鄰
柳媚花明二月天，金羈絡馬路三千。鱣鯨得意縱溟壑，蛙蚓無知閙坎泉。今古不磨惟正理，是非何必待他年。離騷已信多忠憤，珍重毋忘鴇羽篇。
游宣慰載酒泛溪即席有作 俞德鄰
五載綈袍憶故人，春風吹鶴過湖濱。樓臺冷浸兩溪水，天地清無一點塵。棹底空觥今杜牧，井中投轄舊陳遵。萬方一概吾安往，儻許誅茅竟卜鄰。
陪游宣慰游霅歸賦 俞德鄰
隃望平山碧四圍，鵓鴣啼處見柴扉。白蘋風起雨初歇，綠葉成陰春又歸。野外樵夫紛避道，溪邊鷗鳥獨忘機。深杯百罰人扶醉，一枕西軒月滿衣。
次韻簡林紹先諸友三首  其一 俞德鄰
宦路風波渺望洋，幾人赤馬旦蒙霜。便便懶是誇經笥，嗑嗑從渠笑酒囊。花柳春風朝步屧，菰蒲春水夜鳴榔。人間別有桃源路，肯爲浮榮替戾岡。
次韻簡林紹先諸友三首  其二 俞德鄰
納納乾坤萬彙滋，同聲同氣自相宜。江山今古幾興廢，湖海交朋屢別離。落月照梁疑太白，西風揮扇障元規。老來萬事如泥濁，一笑論文祇自知。
次韻簡林紹先諸友三首  其三 俞德鄰
載酒湖山憶盛年，可憐風物竟凄然。杜陵野老哭春日，空谷佳人倚暮天。禾黍離離迷故國，旌旗杳杳徧南偏。虎皮何日包弓矢，老爲羲皇受一廛。
客窗夜雨 俞德鄰
世路驅馳力不任，老來世路轉嶇嶔。小窗一夜芭蕉雨，倦客十年桑梓心。黄紙紅旗違壯志，青尊綠醑笑孤斟。故山何日真歸隠，磵水松風直萬金。
息寮王教授輓詞二首  其一 俞德鄰
黄鶴山前蛻骨仙，飽餐玉蕊潄珠泉。酒酣拓戟老工部，官冷無氈貧鄭虔。四海風埃方坱莽，一生岐路幾迍邅。公今得向揚州死，况復懸車過八年。
息寮王教授輓詞二首  其二 俞德鄰
昔年牀下拜龐公，數樹梅花一畝宮。寂寞吟情頭盡鶴，摧頹病骨氣如虹。祇今有子能傳業，誰念無錢解送終。千古幽扃鄰牧惰，遥憐環珮月明中。
梅雨 俞德鄰
宇宙冥冥四月時，小齋吟眺苦低垂。江城地僻莓苔老，山徑雲深草木滋。密霧蒙蒙籠翠幄，輕煙冉冉散青絲。楚宮幽珮勞魂夢，西望巫陽祇自悲。
老病 俞德鄰
老病幽棲覺懶吟，眼觀時態獨關心。古今不冺春秋筆，天地難欺暮夜金。幸有別腸堪貯酒，未愁短髮不勝簪。柴門一閉從春盡，桃李飛花葉又陰。
遣懷 俞德鄰
擾擾乾坤幾戰塵，南山北闕意逡巡。貧思隠語呼庚癸，病怯流年避巳辰。三顧恐無開濟術，百年須了去來因。鹿門有約吾將隠，倚杖看雲老此身。
送劉伯宣尹松江府五首  其一 俞德鄰
來往燕鴻異，逍遥鵬鷃同。古交千載上，餘論六經中。瓜渚茅檐月，蕪城柳岸風。寸心談未了，櫂士莫怱怱。
送劉伯宣尹松江府五首  其二 俞德鄰
宦途昏抹漆，達士久悲絲。汲直世多忌，父清人不知。隆汙俱合道，行止要隨時。富貴真槐蟻，千年看鼎彝。
送劉伯宣尹松江府五首  其三 俞德鄰
兵燹三年久，瘡痍百姓同。政須隨日化，心要與天通。刻木期難對，屯膏施易窮。松江三萬頃，盂水愛任公。
送劉伯宣尹松江府五首  其四 俞德鄰
事叢緣網密，意廣忌才疎。浩浩皇風遠，遲遲化日舒。俗移三紀後，德洽百年餘。擿伏非仁政，生民本一初。
送劉伯宣尹松江府五首  其五 俞德鄰
烹鮮知政理，履豨識民心。土壤分南北，詩書亙古今。遐方猶戰伐，癃老正呻吟。三尺焦桐在，煩公發至音。
次韻崔郎中遊西湖 俞德鄰
萬頃湖光一葦杭，畫橋橫接舊堤長。松環九里煙雲濕，梅壓孤山水月香。梵宇琳宮增突兀，銅駝金谷自凄凉。悲吟一夜頭添雪，慚愧崔鴻在洛陽。
范仲山以磵谷居自號爲賦二首  其一 俞德鄰
山林朝市兩相忘，寂寂幽居興味長。雨過竹侵書帙浄，風輕花落硯池香。三杯卯酒醉未醉，一枕午窗凉更凉。人境結廬元不俗，淵明何必定柴桑。
范仲山以磵谷居自號爲賦二首  其二 俞德鄰
丘壑中間著幼輿，何如此地卜幽居。棋聲夜靜客飲酒，花影晝閒兒讀書。塵世覆蕉多得鹿，癡人緣木更求魚。先生夢覺渾無事，一笑浮雲指太虛。
山房遣興 俞德鄰
三徑嵐煙護碧苔，地無高下總栽梅。花隨流水繞除去，雲共好山排闥來。月冷蛙聲諠鼓吹，風清蜃氣聳樓臺。過逢况有侯芭在，白首玄經未足咍。
遊靈巖 俞德鄰
躡石捫蘿一徑通，凭闌極目思無窮。川明竹樹蕭疎外，人語煙雲杳靄中。風月五湖西子舸，樓臺千古梵王宮。艱難隠遁尋幽憩，晤語無人憶贊公。
次韻趙提舉二首  其一 俞德鄰
白首玄經病子雲，感時懷舊獨霑巾。十年戰伐多新鬼，四海逢迎少故人。上苑鶑花非昔日，曲江蒲柳爲誰春。湧金香酒甜如蜜，滿眼沽來莫厭頻。
次韻趙提舉二首  其二 俞德鄰
寂歷謀生後計然，已將窮達付蒼天。狙公枉自計朝暮，徐邈但知中聖賢。歲月催人如過隙，功名隨世任先鞭。紛紛燕雀驚鷹隼，誰識圖真在左綿。
山林樂四首  其一 俞德鄰
山林何所樂，忽忽遂忘歸。江闊天低水，山深霧濕衣。青蟲當戶織，白鳥背人飛。野性因留滯，非干與世違。
山林樂四首  其二 俞德鄰
山林何所樂，佳興四時同。琴罷庭留月，酒殘松度風。鶴歸蒼漢外，猿叫碧蘿中。却笑磻溪叟，區區理釣筒。
山林樂四首  其三 俞德鄰
山林何所樂，所樂在琴書。醉買中山酒，遊乘下澤車。結交忘鹿豕，分席混樵漁。何必桃源路，方爲隠者居。
山林樂四首  其四 俞德鄰
山林何所樂，幽處兩三家。曲徑新移竹，疎籬舊著花。嵐煙千嶂合，野水一橋斜。誰道無音樂，漁陽有摻撾。
淮楚絕無行樂地萬柳池邊有開元小寺稍潔因載酒約淮上翁荀桂叔林紹先諸友同遊 俞德鄰
柳外澄波繫小艖，玉皇宮畔梵王家。蟻浮臘味杯行酒，鶴避晴煙竈煮茶。客裏招邀慙草率，座中霑洽笑蘭闍。杖藜歸路西風晚，一抹寒林萬點鴉。
次韻夏楚材登山陽故城有感 俞德鄰
金粟松摧故國荒，春秋未作歎詩亡。十年漂泊家千里，百代興衰夢一場。蠙浦風清波鴨綠，漁梁春暖酒鵝黄。相逢且盡尊前醉，莫遣愁多白髮長。
初度留山陽 俞德鄰
茫茫南國徧旌旗，九日明朝有所思。元亮暮年書甲子，靈均初度憶庚寅。魚龍寂寞秋江闊，豺虎從衡客路危。歸去白雲堪共卧，萬山深處結茅茨。
答淮上翁二首  其一 俞德鄰
風雨淒淒戰客衣，長淮東去鴈南飛。碧山學士老復老，芳草王孫歸不歸。尊酒細論悲昨夢，囊書空負笑前非。木奴千輩侯千戶，早晚應須賦式微。
答淮上翁二首  其二 俞德鄰
京江語別十三春，宇宙茫茫幾戰塵。客路秋風欺白髮，陰房夜雨濕青燐。杖藜嘆世悲誰子，懸印朝天少故人。回首鹿門思舊隠，荒墳宿草更沾巾。
懷林紹先三首  其一 俞德鄰
長淮滾濁瀾，春半尚嚴寒。久客愁無寐，懷人醉不歡。讀書狂李白，忘事老師丹。何日歸林下，悠然飯一簞。
懷林紹先三首  其二 俞德鄰
歲歲苦擔簦，飄然雲水僧。星霜變玄鳥，天地有青蠅。留滯慵僮僕，懷歸畏友朋。求田端有暇，誰復問陳登。
懷林紹先三首  其三 俞德鄰
羈懷不自憀，明日又花朝。我畏杖藜遠，君難折簡招。愁長憐髮短，室邇嘆人遥。剪盡西窗燭，憑誰慰寂寥。
寓山陽天慶館作 俞德鄰
紫氣浮關悵客情，琳宮羸卧絕逢迎。長廊夜靜蛩吟苦，古殿秋深鶴唳清。勾漏丹砂何處問，藍橋雲液爲誰傾。捲簾殘月斜窺牖，街鼓鼕鼕又五更。
次韻陳教授見寄二首  其一 俞德鄰
藜牀聽雨卧，雨霽抱琴行。古徑荒苔合，秋渠墜葉平。流年悲鴈影，往事咽蛩聲。誰識玄都觀，劉郎舊有名。
次韻陳教授見寄二首  其二 俞德鄰
江城吾舊隠，今歲喜秋穰。一頃南山豆，千畦負郭薑。看雲扃戶晚，對月引杯長。他日憑魚鴈，猶堪話楚狂。
送程道大歸新安兼簡憲使盧處道學士四首  其一 俞德鄰
倦客思歸整旆鞍，班荆祖道駐江干。浮雲流水別離易，明月清風會晤難。携妓東山須載酒，上書北闕莫求官。諸公衮衮君休羨，得馬還將失馬看。
送程道大歸新安兼簡憲使盧處道學士四首  其二 俞德鄰
十年故國黍離離，一日翩然賦式微。儒服政憐山鳥怪，機心何獨海鷗飛。山中朝露閒觀槿，嶺曲春風自采薇。蒼狗白衣從變化，是今非昔昔誰非。
送程道大歸新安兼簡憲使盧處道學士四首  其三 俞德鄰
我生慚愧賈胡留，暮鼓晨鐘復報秋。萬里橋南存舊宅，十年客舍尚并州。青山是處堪埋骨，白髮新來漸滿頭。此日送君何限意，長江萬折有東流。
送程道大歸新安兼簡憲使盧處道學士四首  其四 俞德鄰
戔戔束帛賁丘阿，有幾英雄入網羅。少室山人徵不起，貞元朝士已無多。聲光赫奕埋輪使，音調凄清扣角歌。傾蓋相驩應恨晚，喬松千尺有絲蘿。
次韻程道益見贈二首  其一 俞德鄰
此生慚愧馬牛襟，返鎖柴門歲月深。避地管寧甘白帽，登臺郭隗自黄金。風霜漸老騷人鬢，天地元知國士心。却喜程侯晚相遇，長魚碧酒共清吟。
次韻程道益見贈二首  其二 俞德鄰
十載時艱淚染襟，餘生幾擬託幽深。匹夫無罪空懷璧，校尉有官從摸金。老去風塵猶瞇眼，春來藥裹更關心。草玄作賦吾何敢，梁父吟成祇自吟。
病中三首  其一 俞德鄰
病來十日閉茅廬，孤負吟詩與著書。牀下不知牛是蟻，濠間誰識子非魚。羸形分絕麒麟畫，老境堪同鹿豕居。坎止流行隨所寓，分明天地一籧篨。
病中三首  其二 俞德鄰
腐儒麤糲愧無功，一月兼旬卧病中。賦就但應增肺渴，檄成元不愈頭風。移心有法難忘藥，折臂無緣定作公。世事漸艱吾已老，翛然夢不到槐宮。
病中三首  其三 俞德鄰
婢尋本草犬迎醫，二豎驅除去復隨。衰老維摩常示病，瘦生杜甫不關詩。門堪羅雀那容駟，釜不烹魚但作糜。見說九重徵武士，却須攘臂學支離。
故舶使知泉州趙公挽詞五首  其一 俞德鄰
閩粵驅馳後，乾坤震蕩中。名雖高斗北，身竟老遼東。仕止因時異，悲懽與世同。洛濱多侍從，立懦獨清風。
故舶使知泉州趙公挽詞五首  其二 俞德鄰
慷慨辭雙節，逍遥寄一筇。揚雄雖若鳳，老子自猶龍。霽月窗前草，悲風隴上松。遺民應巷哭，何但輟秦舂。
故舶使知泉州趙公挽詞五首  其三 俞德鄰
壯歲風雲會，衰齡岸谷遷。芾棠南國裏，細柳曲江邊。天地紛戈甲，園林寂管絃。康成共丁卯，肯避巳辰年。
故舶使知泉州趙公挽詞五首  其四 俞德鄰
杜陵侔稷契，諸葛陋袁曹。道在七分易，文過九辯騷。丘原終古閉，嵩嶽極天高。况復階庭樹，于今有鳳毛。
故舶使知泉州趙公挽詞五首  其五 俞德鄰
世梗投林密，人稀寄驛遲。一朝傳易簀，千古竟騎箕。斲鼻空悲郢，援琴謾憶期。薤歌嗟已晚，生死負恩私。
秋壑堂 俞德鄰
衮繡三朝樂盛時，湖山廊廟兩棲遲。一聲鼙鼓乾坤沸，萬里煙塵草木悲。隔葉黄鸝空睍睆，定巢紫燕尚差池。春風不管人間事，猶繞雕闌颺綠漪。
懷聶道錄二首  其一 俞德鄰
形影參商已六春，春風吹夢益霑巾。江頭楊柳送行客，窗外梅花疑故人。世事茫茫山嶽隔，年光冉冉燕鴻新。一尊何日重携手，鶴外乾坤迥不塵。
懷聶道錄二首  其二 俞德鄰
夜鶴朝猿伴苦吟，碧窗靜鎖綠雲陰。青精可飯藥資乏，黄獨無苗山雪深。豈有故人分祿米，但聞隠士寄焦琴。相思一夜生春草，明月滿街天籟沈。
病愈出游 俞德鄰
桐帽椶鞋破曉煙，落花飛絮暮春天。風簷轉日噪乾鵲，雲樹隔溪啼杜鵑。客引茅亭沽舊酒，僧邀竹院話枯禪。病餘一事還堪笑，脚力輕鬆倍去年。
舟行欲訪三茅踐許宗師鶴會之約 俞德鄰
磵飲巖棲願已違，小舟拂曉泛漣漪。蒲叢露冷泣姑惡，木末雲深叫子規。山近三茅便杖屐，酒沽五里带糟醨。乘風俓擬尋幽躅，莫負當年汗漫期。
夜卧旅邸夢入三茅山一道士病一道士鼾睡因作詩紀其概云 俞德鄰
夢入三茅叩玉扉，樓臺金碧浄朝暉。巖花澗草高低見，田鶴沙禽下上飛。道士倚牆方熟睡，至人杜德不言機。人間天上元非遠，非想非非更覺非。
人日 俞德鄰
人日吟窗滌硯塵，探官擘繭笑鄉鄰。山人雅愛終南徑，詩客空懷渭北春。譽毀蓋棺猶未了，勳名看鏡不須頻。從今好是支離卧，有客問余方負薪。
郭朝奉挽詞二首  其一 俞德鄰
性儉家常足，心閒體自胖。令名緣有子，良貴不須官。遺像衣冠古，高堂几席寒。他年說耆舊，回首重辛酸。
郭朝奉挽詞二首  其二 俞德鄰
世態十年別，交情奕代論。及門先倒屣，引酌定空尊。杖屨春風語，松楸夜月魂。些成嗟已晚，江闊聽啼猿。
悼俞仁則 俞德鄰
藕花汀畔柳絲垂，杯酒殷勤話別離。風雨對牀空有約，池塘夢草竟無詩。荒墳日落誰人弔，古屋苔深獨我悲。畢竟功名大槐國，排雲書在即豐碑。
吳門逢友人 俞德鄰
澤國江山冷戰雲，扁舟春晚忽逢君。荒城鼓角含商氣，舊曲樓臺暗楚氛。海燕認巢迷故主，苔蝸篆壁變新文。更憐庾信江南賦，音調凄清不忍聞。
送張師道 俞德鄰
七閩幕府藉詞臣，一笑平反草木春。制下九重新渙汗，胸蟠千古舊經綸。生平耻不爲伊傅，夜半何煩問鬼神。無限焦枯待霖雨，好將斯道覺斯民。
送道士孫雪房 俞德鄰
霧豹文章野鶴姿，黄冠晦跡淛江涯。携家擬就鹿門隠，奏賦何期狗監知。觸熱問塗行有日，排雲論事豈無時。太平上策須傾倒，更憶崆峒麥熟詩。
送董左丞二首  其一 俞德鄰
帝睠東南用正人，角巾歸第請何頻。相公久矣倦台鼎，故國依然倚世臣。霖雨合歸天上作，忠言須造榻前陳。丈夫出處非徒爾，四海安危寄一身。
送董左丞二首  其二 俞德鄰
煌煌勳業繪凌煙，共說韋平有世賢。黄閤紫樞名將相，凉臺燠館半神仙。百年富貴真槐國，一日清閒勝葛天。祇恐九重方側席，東山未許遽高眠。
閒居遣懷 俞德鄰
密樹幽花似遠村，循除流水自渾渾。無僧肯送盧仝米，有客時過陸抗門。月暈河天魚散子，泥融雨徑竹生孫。十年四海干戈滿，似此遺民幾戶存。
爲湯提刑賦南園玉繡毬花二首  其一 俞德鄰
繡衣持斧舊詩翁，天與奇葩襯綺櫳。翠㔩葉攢珠的皪，碧搔頭映玉瓏璁。氤氳香霧迷叢蝶，淡沲晴颸颺轉蓬。安得素娥斟綠醑，緩歌一闋月明中。
爲湯提刑賦南園玉繡毬花二首  其二 俞德鄰
愁煙泫露泣明妃，萬蝶魂迷倦不飛。帳簇流蘇裀翡翠，階翻蹴踘落珠璣。瓊葩分韻香疑減，柳絮成團似却非。風雨朝昏他日約，忍令容易失芳菲。
次韻陳靜佳詠梅 俞德鄰
玉骨冰肌不受塵，紛紛紅紫謾爭春。最宜巖壑風霜夜，相對心腸鐵石人。寂寞上林迷霧苑，嵯峨巫岫隔煙津。翛然自得閒中趣，肯與姚黄作素臣。
古寺 俞德鄰
古寺倚崢嶸，春風信馬行。猿吟千樹暗，僧定一燈明。野水循除出，庭莎夾徑生。云何多俗韻，一宿又江城。
故樞密使陸公挽詞三首  其一 俞德鄰
杞國天將壓，蒼梧雲正愁。龍胡垂可挽，魚腹葬何憂。萬死丹心在，千齡王氣收。縣知精衛忿，今古不能休。
故樞密使陸公挽詞三首  其二 俞德鄰
七朝迷瘴霧，一昔倒狂瀾。天意竟難料，皇圖不再安。寧甘蹈東海，不忍縶南冠。自古誰無死，從容就義難。
故樞密使陸公挽詞三首  其三 俞德鄰
羣雄紛愛死，一士獨捐生。曆數絕誰續，綱常晦復明。人皆念王蠋，天豈禍程嬰。淚眼休枯盡，他年看史評。
次韻答酈學正見贈三首  其一 俞德鄰
雞鳴羣動已憧憧，習靜工夫自笑慵。風月一襟霜兩鬢，圖書萬卷酒千鍾。維摩示病元非病，李廣難封不願封。世道隆污隨所適，我知老子本猶龍。
次韻答酈學正見贈三首  其二 俞德鄰
蕭森竹柏小蒲菴，身世嵇康七不堪。眼底故人俱寂寞，鏡中衰髮自䰐鬖。過車慷慨陳清酹，舊館殷勤脫左驂。老我與君同此意，紛紛輕薄不須談。
次韻答酈學正見贈三首  其三 俞德鄰
粥飯隨緣類出家，小瓶汲月自煎茶。浮榮等是蕉中鹿，薄俗堪憐井底蛙。南畝半栽元亮秫，東陵多種邵平瓜。青鞋布襪相隨去，九陌紅塵任沒車。
次韻陳教授見寄二首  其一 俞德鄰
擬效時人恥效尤，時人嫉我亦如讎。携金嬾市燕臺駿，賣劍聊尋渤海牛。白髮盈簪羞我老，黄花滿徑爲誰秋。尊前有酒休辭醉，癡絕由來愛虎頭。
次韻陳教授見寄二首  其二 俞德鄰
朝暮何人肯拔尤，周民何友亦何讎。還家久類蘇耽鶴，溷世聊歌甯戚牛。筆在不妨書甲子，詩亡誰爲作春秋。百年修短終歸盡，倚杖看山任白頭。
夏五園亭對雨漫成六首  其一 俞德鄰
野鶴乘軒愧不才，柴門鍵密晝慵開。荒亭鎖霧紅葵老，古木號風白雨來。酒免官沽時一醉，詩非私貸日相催。人間萬事皆兒戲，千載昆明幾劫灰。
夏五園亭對雨漫成六首  其二 俞德鄰
從來工瑟莫吹竽，赤米黄虀儘自娛。種柳藏鴉憐哺母，葺巢護燕待將雛。荆榛少剪但除道，瓜芋多栽莫問區。金馬玉堂元有分，青銅慚愧白髭鬚。
夏五園亭對雨漫成六首  其三 俞德鄰
鏡中勳業不須論，拭髮何由得馬肝。日暮論文思李白，年衰忘事類師丹。幾多歸燕愁無主，是處鳴蛙總爲官。多謝天公相勞苦，梅風吹雨長琅玕。
夏五園亭對雨漫成六首  其四 俞德鄰
五噫休作不平鳴，世事悠悠弈一枰。歌有紅兒休用比，酒無白墮亦須傾。青山倘是埋骨好，素髮何嫌照眼明。鼎鼎百年三萬日，曉煙收盡暮雲橫。
夏五園亭對雨漫成六首  其五 俞德鄰
雨霽雲收正午天，槐陰翳翳北窗眠。百年未了暫爲客，一日得閒真是仙。美酒但尋知己飲，好詩休用俗人傳。山林鐘鼎知誰是，輸與鴟夷理釣船。
夏五園亭對雨漫成六首  其六 俞德鄰
有酒能澆磊磈胸，人生何處不從容。橫飛遼海成孤鶴，老死南陽亦卧龍。習靜一丘聊自足，逢時萬戶莫先封。梧楸門巷將迎少，澗曲分畦學老農。
秋泊吳門寄友 俞德鄰
尊酒旗亭說舊遊，重來茂苑又深秋。煙霞靜鎖詩人屋，風雨常欺倦客樓。獨鴈叫羣天漠漠，蹇馿畏滑路悠悠。相思清夜黄花老，一琖寒燈萬斛愁。
次韻薛曉翁教授 俞德鄰
鯤鵬意氣鶴精神，髣髴風流賀季真。三顧豈無天下計，百年空老夢中身。兵塵滿眼誰知己，儒術謀生每誤人。長嘯歸來尋舊隠，石田茅屋未全貧。
閒境 俞德鄰
門外紅塵競往還，小軒容膝自怡顔。三杯對影夜邀月，一笏拄頤朝看山。芳草落花春不老，鳴鳩乳燕樂相關。人間尋徧無閒境，閒境由來祇此間。
小園漫興四首  其一 俞德鄰
小園雨過草離離，寂寞葵榴又一時。載酒客來閒問字，催租人去更吟詩。一杯淡粥學僧供，三尺高牀避鬼吹。百歲光陰行六十，世間何許鳳凰池。
小園漫興四首  其二 俞德鄰
杖藜竹外獨徘徊，歎息人間幾劫灰。燕頷素無難食肉，蟹螯才有便持杯。世人枉是皆欲殺，明主何嘗肯棄才。多謝諸公共推輓，公車時亦到蒿萊。
小園漫興四首  其三 俞德鄰
公車縱肯詔遺民，宣髮蕭蕭已滿巾。美景昔時多樂事，豐年今日有饑人。翻雲覆雨憐輕薄，洗眼開懷任屈伸。野鶴瘦軀馴鹿性，此時寧復繪麒麟。
小園漫興四首  其四 俞德鄰
華髮思鄉去苦遲，人民城郭總成非。九原可作吾誰與，三徑就荒胡不歸。詩思寂寥無腹稿，病軀顦顇減腰圍。有時夢與鍾期遇，閒拂枯桐按玉徽。
懷蕭道夫 俞德鄰
北轍南轅一昔分，何時尊酒細論文。談經舉世用燕說，橫筆何人靜楚氛。朋輩風流推李杜，弟兄詞藻愧機雲。麟洲有客長迴首，歸誦琅章飫所聞。
泊閻橋有懷 俞德鄰
青鏡霜刀杳莫尋，陳留巷陌故陰陰。鴻飛猶記東西跡，燕去難留下上音。多病樂天悲老近，三生杜牧恨春深。浮雲柳絮元無準，慚愧人間兒女心。
戲簡友人二首  其一 俞德鄰
百年何處築菟裘，又向周南歎滯留。砧韻但能凄客枕，鴈聲渾不到歌樓。江湖展轉魚千里，今古驅馳貉一丘。回首金焦渺何許，瀟瀟風雨使人愁。
戲簡友人二首  其二 俞德鄰
茅齋蓬鬢靜編蒲，誰使擔簦問客途。萬里晴雲離塞鴈，一天明月繞枝烏。羈愁浩渺夜將半，詩思凄凉歲欲徂。却羨故人沉醉處，紅樓紅粉擁紅鑪。
次郭元德二首  其一 俞德鄰
馬周淹逆旅，夢寐憶常何。琴古知音少，囊空得句多。凄凉憐我老，慷慨爲誰歌。三尺匣中劍，時時自濯磨。
次郭元德二首  其二 俞德鄰
昔賢多不偶，今我欲如何。浮世歡娛少，衰年感慨多。吾伊繙蠹簡，欵乃聽漁歌。自笑平生志，低回竟不磨。
次韻郭元德旅懷 俞德鄰
挾冊知何用，援琴且自寬。世途今更險，客枕夜偏寒。俯仰隨時易，隆汙合道難。功名大槐夢，青鏡莫頻看。
偶題 俞德鄰
身世厭漂零，衣冠愧典刑。乾坤開闔戶，日月短長亭。水闊連天白，山高擁岸青。揚雄中有宅，垂老太玄經。
村居即事二首  其一 俞德鄰
地僻村深過客稀，數家生聚突煙微。魚蝦入網忙呼酒，鵝鴨棲池靜掩扉。喚婦索綯苫屋角，課兒斫竹補籬圍。溝東積水通前浦，也有蒲帆带雨歸。
村居即事二首  其二 俞德鄰
漠漠平疇接遠沙，一浜寒水浸梅花。兒挑苦芺供鵝食，妻擷葫荽薦客茶。榾柮火殘寒尚力，茅柴酒熟夜能賒。歲時伏臘歌呼處，三世兒孫共一家。
贈良常山人 俞德鄰
青歲迂疎厭市廛，誅茅結屋北山巔。泉冷陰洞猿分飲，草軟陽坡鹿伴眠。三徑煙雲渾是畫，四時風月不論錢。忽逢野老談庚甲，笑指喬松不記年。
富安田舍二首  其一 俞德鄰
風饕雪虐駕扁舟，又作田家數日留。鴈逐稻粱飛遠浦，犬驚杖屐吠荒丘。三杯薄酒延僧話，一琖寒燈伴客愁。白水漫漫妨麥事，催錢縣吏亦宜休。
富安田舍二首  其二 俞德鄰
漠漠寒雲接斷蕪，平疇積水入長湖。犢眠籬下霜埋草，鴈宿汀邊月滿蘆。戟吻苦茶連葉煮，膠牙酸酒带糟餔。數朝已覺人情熟，識字耕田著我無。
田家喜雪 俞德鄰
漫空飛雪歲云徂，獨坐閒吟粟滿膚。廓落江山千態迥，渾淪天地一塵無。寒聲夜吼松筠裂，和氣朝回薺麥蘇。說與田家判一醉，明年寧復慮官租。
除夕二首  其一 俞德鄰
十旬爲客思凄然，返樛言歸又覈田。榾柮煨鑪銷永夜，屠蘇浸井迫新年。人生半是忙中過，農事偏于隠者便。將老菟裘何處卜，九龍泉畔錫山邊。
除夕二首  其二 俞德鄰
買田陽羨笑東坡，三黜窮荒兩鬢皤。瘴霧蠻煙添老色，寒燈夜雨强悲歌。百年富貴歡悰少，一日清閒樂事多。說與故人休大噱，省曹閽者面如何。
次韻郭元德閒居二首  其一 俞德鄰
萬事夢中夢，百年身後身。黄塵空沒馬，白髮不饒人。鱸美蓴波浄，螯肥菊露新。相思須命駕，莫厭子輿貧。
次韻郭元德閒居二首  其二 俞德鄰
弋篡冥鴻遠，城荒去鶴還。萬緣俱是幻，百計不如閒。人在羲黄上，時當晉宋間。委心乘物化，何地不蓬山。
后平叔母夫人挽辭二首  其一 俞德鄰
十載干戈四海同，幾人徐庶幾陳宮。阿奴侍母但膝下，潘令棄官歸洛中。生死總歸蝴蝶夢，哀榮何啻馬牛風。送車千乘誰能致，我亦潸然淚灑空。
后平叔母夫人挽辭二首  其二 俞德鄰
昔年烽火隔江津，指痛呻吟夜徹晨。旁置萬家空有冢，祿營三釜已無親。鸞回紫誥承恩舊，牛卧青岡卜兆新。送死養生無一憾，老懷緣此重沾巾。
餞楊少監 俞德鄰
白髮蒼顔自在仙，流行坎止任天然。江山得意俓携酒，家世爲官不愛錢。天與清閒娛晚景，人看富貴出長年。傳聞尺一來閶闔，匹馬春風快着鞭。
楊剛中分教京口有司以冗員罷去作詩爲別就次韻以餞其行二首  其一 俞德鄰
沖霄志氣合雄飛，誰遣談經坐絳幃。夜雨簷花聊痛飲，秋風蓴菜竟思歸。一官豈爲吾曹冗，五斗政嫌兒輩譏。去去草玄從尚白，丈夫元不羨輕肥。
楊剛中分教京口有司以冗員罷去作詩爲別就次韻以餞其行二首  其二 俞德鄰
公車指日召嚴徐，友道從渠自耳餘。浮世功名蕉覆鹿，冷官滋味釜生魚。百年荏苒醒還醉，一氣循環慘復舒。歸去湖山多樂事，故人休枉絕交書。
贈程秀才 俞德鄰
莎徑莓牆枳棘籬，藜牀六尺卧書帷。門前剝啄誰驚夢，馬上推敲客有詩。北牖清風聊共語，夜梁落月重相思。賓鴻此去過京峴，應遣新吟慰舊知。
姑蘇有贈 俞德鄰
畫樓珠翠列娉婷，遼鶴重來失故城。商女不知寧有恨，徐娘雖老尚多情。一簾花雨談幽夢，雙槳蓴波急去程。却倚閶門重回首，笳聲嗚咽暮雲橫。
天竺山 俞德鄰
鷲嶺舊尋詩，重來十載期。蛩吟僧定榻，猿挂鶴棲枝。山月穿窗入，溪雲傍竹移。一聲清磬發，應悔出家遲。
遊金山寺次壁間韻 俞德鄰
水國微茫境物閒，洪濤九派護禪關。帆檣下上淮連浙，樓殿高低寺裹山。潮駕金鰲來海上，天留玉府在人間。凭闌落日蘆風起，時有魚龍聽法還。
醉中偶書 俞德鄰
落花流水兩無依，夢入桃源覺已非。尊酒闌珊山月落，片帆摇曳浦風微。雲橫北固朱樓遠，煙暝西湖畫舸歸。別易會難今古恨，鱗鴻來往莫相違。
甘露寺火後登多景樓故基有作 俞德鄰
西風散屧步崔嵬，霽色浮空望眼開。江勢亂奔滄海去，天形低約衆山回。一卷狠石埋焦土，百尺危樓付劫灰。惟有沙鷗知我意，相親相近不驚猜。
金陵道 俞德鄰
樓頭凝望處，落日帝王州。下有朝宗水，滔滔日夜流。
曉行沙上 俞德鄰
宿雨浥輕塵，沙平草樹春。遠山千萬疊，空翠欲霑人。
客中雨 俞德鄰
風雨正瀟瀟，孤燈伴寂寥。關心多少事，一一付芭蕉。
尋春 俞德鄰
日日尋春到水涯，今朝籬落見梅花。折梅欲問春消息，春在橋南賣酒家。
春日山行 俞德鄰
山北山南日幾回，半山山舍更傳杯。一聲羌笛山雲裂，二月山花有落梅。
晚醉 俞德鄰
兀兀餘酣潄晚汀，古犧香霧入疎櫺。捲簾歸坐月弦上，隔岸遠山青更青。
何山白水田 俞德鄰
離離遠樹接山低，白水田頭杜宇啼。昨夜前村新雨過，桔槹閒在石橋西。
題米友仁遠景 俞德鄰
蒙蒙樹隠山，渺渺波橫海。其中一葉舟，豈有陶朱在。
爲石民瞻題風雨溪橋手卷 俞德鄰
煙林雨氣昏，行客苦迢遞。誰知渡溪橋，風塵滿天地。
訪徐叔詠教授山菴迷道而作 俞德鄰
上山下山山歷歷，松篁不改路非昔。杖藜聊欲問山翁，山空葉落無行跡。
到徐叔詠居 俞德鄰
攀藤躡石訪幽客，茆屋參差松樹隔。山童聞語不譍門，古木千章鳴格磔。
次韻周遺直京城苦雨五首  其一 俞德鄰
天地黯黲雲氣繁，淤泥沒脛蝸書門。長安米升錢五百，忍饑茹芝誰綺園。
次韻周遺直京城苦雨五首  其二 俞德鄰
濁醪梨棗亦易求，雞鳴簷溜還交流。親賓縱談天下樂，藜杖誰肯過蘇侯。
次韻周遺直京城苦雨五首  其三 俞德鄰
古今浩浩多詩流，清辭麗句誰能高。大曆饑寒少陵杜，義熙歸去彭澤陶。
次韻周遺直京城苦雨五首  其四 俞德鄰
半年京國囊無儲，飯我豆粥羹寒蔬。翻江黑雨彌兩月，却憶溪翁留白魚。
次韻周遺直京城苦雨五首  其五 俞德鄰
雲壑布衣賢亦愚，玉階紫衣妾亦夫。書三十乘須飽讀，鵬九萬里從南圖。
六言 俞德鄰
貪夫尋夢穴蟻，可人閒愛沙鷗。一生能消幾屐，十年浪走三州。
題瘦馬圖 俞德鄰
一十五條瘦肋，八千萬里脩程。春草明年又綠，朝趨夜秣幽并。
爲徐彥昌題畫扇 俞德鄰
峭壁倚層霄，長松蔭幽壑。荒徑一樵歸，平沙羣鴈落。
爲陳登父題畫扇 俞德鄰
古澗橫小橋，竟日無人渡。紅塵隘九衢，來往不知數。
題蘭亭圖 俞德鄰
昔上會稽探禹穴，曾留此地聽潺湲。茂林脩竹今何在，歎息三原坱莽間。
戲題王吉甫居壁二首  其一 俞德鄰
曉出西關訪直溪，西風掠地草萋萋。低迷岐路無人問，邢塢轉東東轉西。
戲題王吉甫居壁二首  其二 俞德鄰
沒馬黄塵倦入城，杖藜聊復暢幽情。却嫌村近山林遠，一望三茅與四平。
遊鶴林即席分韻代率上人賦日字 俞德鄰
松聲度暖風，花氣薰遲日。乘興問三三，何勞邀七七。
廣信道中留別故人二首  其一 俞德鄰
疎疎楊柳拂平沙，白鷺褵褷立水涯。徙倚闌干吟未穩，澹雲籠月落誰家。
廣信道中留別故人二首  其二 俞德鄰
天涯淪落偶相逢，路轉靈溪事又空。從此萬山并萬水，暮雲飛處望江東。
題明皇卧吹簫圖二首  其一 俞德鄰
羯鼓催花事已奇，一枝媚玉卧猶吹。何如端拱巖廊上，九奏簫韶付一夔。
題明皇卧吹簫圖二首  其二 俞德鄰
吹斷簫聲禁漏遲，華胥一枕夢醒時。梨花院落沉沉靜，更有人偷玉笛吹。
閒居遣懷六言四首  其一 俞德鄰
巧語屢遭薏苡，麗辭空賦梅花。歲晚菟裘可築，不妨痼疾煙霞。
閒居遣懷六言四首  其二 俞德鄰
涉世性多物忤，畏人分合幽棲。通德能談飛燕，兒曹從厭家雞。
閒居遣懷六言四首  其三 俞德鄰
元龍高卧樓上，孔明抱膝隆中。天下士憂天下，此時此意誰同。
閒居遣懷六言四首  其四 俞德鄰
賀毅刺舌誡口，郭舒掐鼻灸眉。對客瞪視不答，士廉已悟無爲。
過高郵新開湖 俞德鄰
新湖渺渺接張溝，露冷菰叢一鴈秋。十幅蒲帆風力飽，回頭煙雨暗文游。
淮陰侯廟三首  其一 俞德鄰
鹿走沙丘二世亡，重瞳隆準正奔忙。將軍果是無雙士，何用區區覓假王。
淮陰侯廟三首  其二 俞德鄰
兔死從來狗亦烹，楚亡安得有韓彭。封留便約赤松去，已愧當年魯兩生。
淮陰侯廟三首  其三 俞德鄰
誅秦蹙項奠乾坤，三傑勳名萬古存。一笑淮陰年少客，不如漂母識王孫。
漂母墓二首  其一 俞德鄰
露冷蘆洲楚水平，荒墳三尺近甘城。當年不進王孫飯，千古誰知漂母名。
漂母墓二首  其二 俞德鄰
袴下包羞氣未伸，寄身亭長更遭嗔。不圖他日千金報，漂母應非世俗人。
淮安天慶觀夜坐 俞德鄰
邊城寂寞歲將闌，濁酒頻斟醉不歡。一點青燈霜月白，野鳬風起石窗寒。
感事二首  其一 俞德鄰
一朝天險失長江，肉食諸公競賣降。受禪碑中無姓字，祇今誰憶鹿門龐。
感事二首  其二 俞德鄰
投閣先生著劇秦，隴西降將欲全身。沙場無萬沈冤骨，却是周嫠與杞人。
梅花三首  其一 俞德鄰
蝶隠蜂藏寂衆芳，一枝寥落小溪傍。林逋仙去無知己，明月清風自主張。
梅花三首  其二 俞德鄰
洗盡鉛華見玉肌，可人風味半開時。膽瓶誰汲寒谿水，带月和煙簪一枝。
梅花三首  其三 俞德鄰
沙岸縈回一水通，補陀仙子靜相逢。縞衣不染人間色，寂寞清香度曉風。
揚州天慶觀作 俞德鄰
日轉梧桐影密，月明楊柳陰疎。經閣磬聲𥖵𥖵，闖然風馬雲車。
癸未遊杭作口號十首因事懷舊雜以俚語不復詮擇  其一 俞德鄰
十年南國足風埃，錦繡湖山得再來。醉裏不知人世改，更從雲氣望蓬萊。
癸未遊杭作口號十首因事懷舊雜以俚語不復詮擇  其二 俞德鄰
襄城七聖雲迷澤，槐里三原草合烟。今古興亡元有數，福華當日爲誰編。
癸未遊杭作口號十首因事懷舊雜以俚語不復詮擇  其三 俞德鄰
萬戶千門達曙開，管絃啁哳沸樓臺。祇今明慶鐘聲動，已報巡燈響鐸來。
癸未遊杭作口號十首因事懷舊雜以俚語不復詮擇  其四 俞德鄰
杖藜乘興不辭遥，行盡蘇堤過斷橋。白髮老翁依古柳，相逢揮淚說前朝。
癸未遊杭作口號十首因事懷舊雜以俚語不復詮擇  其五 俞德鄰
水秀山明仙佛國，天開地闢帝王家。欲窮勝賞人非昔，獨立西風夕照斜。
癸未遊杭作口號十首因事懷舊雜以俚語不復詮擇  其六 俞德鄰
衮繡三朝邁等倫，曾將雙美繪麒麟。當年早共赤松去，未必清漳見逐臣。
癸未遊杭作口號十首因事懷舊雜以俚語不復詮擇  其七 俞德鄰
黄門飛鞚賜厨珍，翠舞珠歌度十春。今日敗垣荒草合，近前那復相君嗔。
癸未遊杭作口號十首因事懷舊雜以俚語不復詮擇  其八 俞德鄰
堤邊楊柳拂晴波，堤上遊人衒綺羅。山色湖光渾似舊，采蓮人唱采茶歌。
癸未遊杭作口號十首因事懷舊雜以俚語不復詮擇  其九 俞德鄰
慈雲嶺下拜郊臺，表裏湖山繡畫開。十載西風動禾黍，行人休憶翠華來。
癸未遊杭作口號十首因事懷舊雜以俚語不復詮擇  其一○ 俞德鄰
西馬塍邊紅杏雨，金牛寺外白楊風。杭人憂樂多如此，儻有聖賢吾欲中。
敬題丞相趙忠靖公墨梅爲張宣參作 俞德鄰
稜稜瘦鐵點瑶花，筆底陽和轉歲華。却笑西湖窮處士，暗香疎影屬誰家。
次韻張受益六言兼戲方使君二首  其一 俞德鄰
狎鷺亭臨野水，夢蝶牀置禪齋。矲矮金壺有酒，葛天栗陸無懷。
次韻張受益六言兼戲方使君二首  其二 俞德鄰
燕玉公堪暖老，澤室我嫌犯齋。世事不均如此，臨風渺渺余懷。
題古木寒泉手卷 俞德鄰
觱沸一谿泉，巃嵸千古木。中有避世人，陰厓結茅屋。
題葉勸農對山樓次韻二首  其一 俞德鄰
三平二滿過即休，十事九律誰與謀。歸來政自有佳趣，樓對青山山對樓。
題葉勸農對山樓次韻二首  其二 俞德鄰
避名莫學韓伯休，生子何必孫仲謀。遥岑寸碧可人意，風月一天閒倚樓。
贈武當山孫道士二首  其一 俞德鄰
雲龍風虎正經綸，長嘯歸山作道人。千古武當丘壑在，紛紛高位幾全身。
贈武當山孫道士二首  其二 俞德鄰
漢祚雖開四百基，韓彭諸將竟何之。誰如四皓商山去，明月一天餐紫芝。
桐廬縣作 俞德鄰
荒城秋雨後，寒谷曉晴初。沙路縈紆處，柴扉蕩析餘。
泊東館 俞德鄰
一望嚴陵十里餘，亂山銜日鴈相呼。故人零落今餘幾，獨有黄公舊酒罏。
郊居 俞德鄰
野徑晴霏斂，江郊夏日凉。夢中知是蝶，還復是蒙莊。
訪三茅舟至金沙雨阻因游龍山書院 俞德鄰
遊霧登天計苦遲，崑崙聊欲訪支離。幅巾破曉龍山去，且免三茅費勒移。
村舍 俞德鄰
㶁㶁流泉漱石寒，蒙蒙草樹接江干。雲歸遠岫月初上，雨打落花春又殘。
次韻山人見寄 俞德鄰
營得菟裘佚暮年，雲山萬疊足風煙。絕憐擾擾馳名者，落日西津喚渡船。
閒居 俞德鄰
客少經過因地僻，門無障礙覺天寬。餘生已斷封侯願，渭北蕭蕭竹萬竿。
泊湖頭 俞德鄰
潦翻川蓊匌，烟靄樹模糊。小艇時呼客，龍游酒試沽。
初晴 劉辰翁
初日入高樓，歸雲雜江樹。鱼遊新雨晴，鳥語晨光吐。天容朗復清，烟色轉輕素。牆草麗車前，巷溝映泥路。窗明袪宿潤，礎泫滑微步。會朝有宿客，過午無來屨。沿砌上蠙衣，虛庭竿犢袴。人生足無事，世故非所慮。彼語吾不聞，清風有時度。
山中雨行  其一 劉辰翁
雨行如漏篷，側身半車中。風翻荷葉白，難可爲芙蓉。向來三重茅，仰屋嘆穿空。已經亂離苦，志念常從容。
山中雨行  其二 劉辰翁
入城過新雨，路靜市人稀。吾家林塘間，水鴨狂欲飛。門闌稚子笑，隔樹見翁歸。何人無此樂，頹暮樂知希。
沙苑箭 劉辰翁
道人不在無人茶，空房惟有菖蒲花。偶留壁上一枝箭，熟視恍惚令人嗟。箭頭年月去如電，吹向空中再相見。亦知近事不偶然，汝亦當時負吾箭。神仙一劍在吾手，萬事空驚一搔首。馬嵬重過雨淋鈴，異日臨邛是君否。
月下 劉辰翁
月色爲酒吾爲壺，仰天吸盡欲更沽。世界如入流離珠，東南大半江海湖。微風白浪如摇鬚，子從我也有意無。跳身作勢與泪俱，嘗試入此觀何如。惜哉畏死非吾徒，嘔出還爾桑田枯。仙人嗔我涴六銖，醉中無力能分疏。汝自失脚如逃逋，彈指咄咄汝負吾。
題墨竹長卷與汪遂良 劉辰翁
摩訶池上龍千年，化爲匹練橫曳煙。拔石數莖衝蒼天，我見其面何必全。
送李鶴田遊古杭 劉辰翁
天下南北車書通，行人點點過汴宮。空餘艮嶽一拳土，黯慘如雪吹不融。平乘樓上王夷甫，一灑中州淚如雨。西風羽扇不障塵，更自蓮子隨根去。政事堂上三相公，往往退食如夔龍。少年慟哭不見用，一語不合面發紅。八年流落無處所，合眼當朝遽如許。忠魂不到海門潮，別殿芙蓉廢爲圃。茫茫古路日平西，不信金銅不淚垂。浮沈親故懶相問，白髮惟有春風知。李侯髀肉堪流涕，同谷哀吟越州第。買絲刺繡刺未成，公子翩翩雁書至。飄飄起望白雲間，裘雪牛車度赤山。亂餘七十能幾見，我且欲往窮當還。平生高李經行處，寂寞斷橋漂落絮。不知到日似枯魚，淚入黄河別魴鱮。當空殿閣密雲團，曾和薰絃接羽翰。至今尚留花石否，杜鵑再賦長恨端。蘇州正念東鄰女，傷心更遇楊開府。憔悴語言敢分明，買酒行澆茂陵土。
寄別孫潜齋 劉辰翁
嘗笑唐衢生，一慟可以死，焉能流涕被面日日別知己。又嘗笑朝鮮無淚可霑巾，悲歌兩語爲我異婦人。平生鍾情重離別，一聽陽關腸一絕。銅駝陌上會逢君，誰料相忘如永訣。憶昔携手青青春，水邊一笑禊吏塵。醉能狂歌醒能賦，滿座惟有孫堯文。酒闌歌斷如轉燭，寒食纍纍新鬼哭。丞相書桐異烏巢，曾園仙市芳郊綠。海棠三徑無根株，敗瓦頹垣亦已鋤。舊遊多感有至此，獨爲吾黨懷區區。我欲與君重一到，化爲長瓶酹荒草。早知世事去如風，只合黄公壚下倒。當時一醉鍤埋我，不見興亡應更好。且復止此休云云，我有陳子高能文。令其讀罷日就君，就君歸日誦所聞。吾貧吾老不足念，君鬚君髮何年變。幼安九十愁更愁，空羨一生長樂傳。嗚呼斯人斯世不相見，綠樹鶑啼淚如霰。
夜雨 劉辰翁
夜半起雷車，天門報曉衙。何消如此雨，又有未開花。繡被人中酒，茅簷客夢家。一晴天地闊，稽首見重華。
留京 劉辰翁
遠夢孤難到，憑高烟景微。重留山僕怨，數別里人稀。病用寒衣盡，書無定日歸。十年行役事，俯首輒歔欷。
輓劉明國 劉辰翁
浮邱成一夢，如此哭斯人。宇宙真如醉，風霆若有神。涅槃空萬劫，懸解總微塵。有子承千載，堂堂麟筆新。
輓朱文公 劉辰翁
皇天開太極，庚戌聖人生。六籍文將絕，千年道復明。淵源羅仲素，師友李延平。遶舍閩溪急，潺湲洛水聲。
輓蔡西山 劉辰翁
四海朱夫子，徵君獨典型。青雲伯夷傳，白首太玄經。有客憐孤憤，無人問獨醒。瑶琴空寶匣，絃誦不堪聽。
錢秀才要社日呈漢宰詩書以予之錢以長句爲謝饒秀才又用社日韻作詩見投因用韻並答二君 劉辰翁
知津積雨坡云爾，故並涪翁快閣晴。投贈更欣佳士識，眵昏寧待好山明。浩然放逐緣多病，東野窮愁坐不平。萬歲千秋有何得，一杯斷勿換浮名。
餘興 劉辰翁
江國遲歸二十年，十年兩繫峽江船。身如梅子半晴雨，路入柳花相後先。堠短堠長春繫馬，江南江北夜聞鵑。人生老大空無用，寄語羣兒早着鞭。
咏西湖偉觀樓 劉辰翁
舉目看來皆畫屏，只因闌檻接蒼冥。江湖二水一般白，吳越兩山相對青。雲北雲南何處沒，潮生潮落幾時停。西偏不被斜陽碍，直見家山與洞庭。
重陽 劉辰翁
風流九日勝前期，誰把茱萸壓桂枝。天地盡從騷國老，風煙何似蔣陵時。故人四海知誰健，白髮黄花總奈吹。滿座衣冠陳迹遠，明年復憶去年詩。
周耐軒見訪 劉辰翁
麥徑紆斜縮寄蝸，傳呼驚倒望前牙。能忘特進羣公表，來訪尋常百姓家。草市波喧騰竹馬，柴門路隘簇鞍花。屏窺不信雌同甲，爲倍高明兩鬢華。
壽段知事 劉辰翁
曉立斕斒拜二親，擁門賀客半詩人。月三十斛菊花水，秋八千年椿樹春。每有傳聞須說項，明當召入定留恂。南來北去多陳迹，惟有聲名日日新。
壽城山六十五 劉辰翁
留得八千唐刺史，看成百億宰官身。不爭一月大小閏，猶是兩朝耆俊人。今歲兩翻初度日，明年三十六宮春。近來化得鄉君子，爲報麻姑不更塵。
壽周耐軒府尹 劉辰翁
去日江南梅未花，歸來芳草漲天涯。馳驅斥堠八千里，夢寐青原十萬家。白叟倚門清燕寢，黄童騎馬學胡笳。八陵盡是燕京路，想爲孤楸訊暮鴉。
壽王按察 劉辰翁
試手東南第一杯，江南知己是寒梅。山中四老衣冠起，野外諸生俎豆開。天運又從今日始，江空如見古翁來。清平笑語皆文物，早起書雲認魯臺。
戲題 劉辰翁
無人知坦腹，水影半簾苔。驚謂青蟲墮，垂絲忽上來。
春歸 劉辰翁
留春一日不可，種樹十年未成。芳草斷腸花落，綠窗携手鶑聲。
梅 劉辰翁
花前速到速到，月下一盃一盃。好語被人道盡，簪花步月歸來。
許練師携手求題 劉辰翁
養就金童姹女精，松風蘿月寄閒情。廣寒桂樹商飈起，咫尺浮黎白玉京。
春晴  其一 劉辰翁
江柳長天草色齊，新晴何物不芳菲。無因化作千蝴蝶，西蜀東吳款款歸。
春晴  其二 劉辰翁
新燕池塘綠雨肥，初晴未暖日光微。角巾猶带花梢濕，纔倚闌干見絮飛。
壽王太守  其一 劉辰翁
鱗鱗鴛瓦試新霜，斗帳寒輕夜漏長。天上玉麟來瑞世，夢餘奎壁燦星光。
壽王太守  其二 劉辰翁
韻華瑞籥應黄鐘，六葉階蓂舞舜風。袖有西山童子藥，清霜夜映玉顔紅。
壽王太守  其三 劉辰翁
龍飛天子禹湯明，收拾英才共太平。寄語吳興賢太守，亟將霖雨濟蒼生。
壽王太守  其四 劉辰翁
八千秋與八千春，此語繇來未識真。曾共麻姑擗麟脯，笑看滄海幾揚塵。
壽王太守  其五 劉辰翁
月中桂斫夜琅琅，搗就瓊花絕粒方。繇是蟾宮折雲路，願持雲粉薦霞觴。
春景 花蕊上蜂鬚 劉辰翁
擾擾課生涯，蜂脾若似家。看來鬚上蕊，餐盡眼前花。百卉如脩貢，千門總釀葩。露香沾掩冉，風絮入槎牙。飲硯偷玄去，沿簪着鬢斜。粉痕驚墜處，遠趁上番衙。
春景 柳塘春水漫 劉辰翁
柳外澹烟光，芊綿去路長。風花隨世界，春水漫池塘。手種青青許，堤回曲曲香。綠猶深舊雨，流不動斜陽。濠上知魚樂，橋邊看燕忙。欄干風起晚，人影皺羅裳。
春景 春來常早起 劉辰翁
世事懽娛夢，芳心老未灰。每常須起早，豈獨爲春來。自與韶光約，長應倒載回。久無朝馬動，漫道曉鴉催。秧事侵晨理，花期昨夜開。誤令圯上者，見謂有心哉。
春景 杖藜入春泥 劉辰翁
步出浣花溪，兒童識杖藜。逝將隨晚景，獨自入春泥。九節閑堪愛，百錢相與携。行從竹雞裏，徑到子規西。屐弊猶須蠟，壺傾可得提。暮歸驚倒載，笑倒白銅鞮。
春景 春草步步綠 劉辰翁
何苦懷芳草，無情綠又新。年年生古道，步步是青春。愁碧連分袂，飛紅墮舞茵。一筇當秀野，萬里亦隨人。莽蒼成蕪楚，烟緜又入秦。長安紅紫陌，羅襪已生塵。
春景 絕域改春華 其一 劉辰翁
絕域何堪久，悠悠日又斜。未能辭客况，更自改春華。故國三千里，荒春八九家。一聲幽谷鳥，滿眼故園花。漸煖回歸雁，餘寒倚暮鴉。陌頭看過客，歌吹擁氈車。
春景 絕域改春華 其二 劉辰翁
絕域魂堪斷，風烟不可遮。至今疑夢事，舉目改春華。此處吾爲客，何言國與家。尚存他日淚，又看一年花。谷口遷鶑語，都城御柳斜。茫茫皆漢土，無地種秦瓜。
春景 寒食月明雨 劉辰翁
寒食娛清夜，飛紅已滿城。日懸春又暮，月是雨中明。漢苑傳新燭，鄜州憶故京。柳梢眉黯黮，花上淚縱橫。人立斜河澹，晨占上冢晴。綿田烟泣露，天老豈無情。
春景 落花香滿泥 其一 劉辰翁
春去如流水，落花忙又忙。晴泥空滿眼，陳迹尚餘香。無計留枝上，愁人香路旁。雨餘金谷土，風動馬嵬囊。拾翠遺鴻爪，飛紅入燕梁。遥憐妝墮馬，寸步斷人腸。
春景 落花香滿泥 其二 劉辰翁
花落秦虞兮，紛紛東復西。舉頭無霽日，滿地是香泥。紅雨愁如海，絮風飄上堤。和成文杏壘，軟襯錦韉蹄。妙舞驚飛燕，醉歸扶竹雞。誰家採桑女，陌上自相携。
春景 空院落花深 劉辰翁
綠沈空院雨，依約舊誰家。已廢惟芳草，尤深是落花。陰陰迷燕壘，籍籍失蜂衙。數點埋香玉，千枝委雪沙。樓殘金谷障，路合玉鈎斜。喚醒弓彎舞，天風即海涯。
春景 林花掃更落 劉辰翁
花外愁如海，持觴爲掃林。猶深猶可惜，更落更難禁。片片春將盡，三三徑莫尋。青苔纔列席，紅雨又沾襟。不是乘風去，應如立雪深。柳綿欺我老，旋拂遍能侵。
春景 棋聲花院閉 劉辰翁
棋聲何處起，滿院寂無譁。門閉雞鳴午，庭空蝶繞花。靜中時落子，高處欲驚鴉。枸杞籬根吠，棠梨屋角斜。客迷柯下路，人在橘中家。此樂商山似，休爭着數差。
春景 禪房花木深 劉辰翁
此處少人跡，禪房深客心。殿廊常寂寂，花木自深深。面壁看紅影，蒲團對綠陰。定回蜂欲逗，香在蝶難尋。棋電驚青子，茶烟出半林。客來參話久，隔屋聽鳴禽。
春景 新火起新烟 劉辰翁
風雨暗綿田，春愁百五天。故人成故俗，新火起新烟。自用青楓後，何如墨突前。人間寒食改，天上蠟薪傳。當戶三星出，齊州九點連。人心思漢德，猶望死灰然。
春景 漢宮傳蠟燭 劉辰翁
寒食誰家燭，紅香蠟更鮮。晶熒侯邸盛，日暮漢宮傳。永巷花同閉，長門柳又眠。人間金谷火，天上蜜脾煙。食客三千履，皇恩四百年。回思諸葛井，流涕陣圖邊。
春景 寒食四鄰清 劉辰翁
寒食掩柴荆，春郊無意行。極知三日近，并覺四鄰清。綠暗鴉銜紙，晴明笛賣餳。朱陳前社遠，王謝斷烟橫。鶴表憐城冢，鯖盤冷客卿。昭丘茅屋破，千載見人情。
春景 寒食少天色 劉辰翁
風雨待晴難，人間熟食盤。從來天色少，偏向暮春寒。宮女斜偏冷，家人火自鑽。烟光籠綵索，雲影壓欄干。村落花如紙，風流絮作團。不能韋杜曲，見月憶長安。
春景 馬上逢寒食 劉辰翁
寒食古來同，鄉關隔萬重。天涯俱是恨，馬上又相逢。雨雪臯蘭道，弓刀苜蓿峰。滿城看插柳，分路入澆松。繡嶺開門日，鄜州陷賊蹤。年年聞改火，雙淚下龍鍾。
春景 墦間 劉辰翁
寒食應無見，携樽炙更燔。墦間迷舊陌，陌上乞吾墦。麟卧新華表，鴉啼古墓門。施施東郭客，處處樂游原。冷眼看鵝炙，傳家自瓦盆。若敖無麥飯，過者更銷魂。
春景 介山 劉辰翁
念舊情何及，逃虛理不還。不因求介子，安識是何山。公子何恩怨，覊臣自險艱。巔崖蒼莽外，烟雨有亡間。就使身豺虎，寧當火蒯菅。年年寒食雨，天亦爲潺湲。
春景 疏簾看弈棋 劉辰翁
道院無迎客，疏簾緲緲垂。未須驚倒屣，共看弈殘棋。日透花陰午，風摇竹影漪。嘔心誰白黑，袖手見安危。別墅塵難到，南風管已窺。仙凡終似隔，彷彿記來時。
春景 碧山晴又濕 劉辰翁
山色洗逾碧，昏明水墨成。相看如許濕，政似不曾晴。翠拂雙蛾起，青如老眼橫。嶺雲才斂態，峽雨復多情。瀑濺香爐紫，烟銷石鏡明。乾坤翻覆頃，蘿月吐深更。
春景 公作送春詩 劉辰翁
春與公何厚，公嘗惜盛時。忍於臨別日，不作送行詩。自覺同遲暮，何堪賦別離。衰蘭行客道，芳草斷腸詞。明日成愁蝶，殘陽又子規。少年誰不省，問我獨何悲。
春景 假日從時飲 劉辰翁
假日故應稀，逢春喜可知。有懷長似海，不飲亦從時。孺子新年喜，公家弛告嬉。悠悠聊復爾，每每一中之。對客無辭罰，看花少待遲。何因似山簡，暮暮習家池。
春景 潤物細無聲 劉辰翁
何用雨聲麤，分明潤物酥。豈惟聽不得，政自細如無。九陌塵難起，千林澤徧敷。怪如霑草露，滴不到蓬壺。但覺花沈醉，誰知柳索扶。老龍空辟歷，辛苦救焚枯。
春景 春來祇欠花 劉辰翁
道是春來也，春猶似未來。亦知爲日久，祇是欠花開。殘雪依然在，東風幾許回。空令一杯酒，更憶去年梅。萬里寒如信，千林巧莫催。詩成天一笑，紅綠半爭魁。
春景 芳草換野色 劉辰翁
何處尋春色，園林已斷腸。居然憐野草，惟此換年芳。殘燒回春久，香泥去路長。能令南浦碧，未覺五陵芳。拾翠迷寒食，飛紅卧夕陽。遥知青冢恨，南北兩茫茫。
春景 一雨百泉漲 劉辰翁
故是春晴好，冬乾已隔年。一番經過雨，百道漲新泉。破屋移偏濕，荒陂斷復連。浮山通寺驛，眢井出潮田。地脈天能續，簷聲石亦穿。仇池九十九，蠟屐去無緣。
春景 鳥散餘花落 劉辰翁
風雨欺人後，枝頭已自疏。鳥啼因散去，花落是驚餘。衝雨知何許，流聲已瞥如。不應紅顫雨，猶似暗沾裾。青子疑彈雀，紅桃借網魚。開元宮更遠，王母寄誰書。
春景 碧草生舊跡 劉辰翁
花下同遊迹，令人念舊驚。如何春草碧，盡向客愁生。南浦隨人色，芳洲拾翠情。凌波塵渺渺，滿地綠菁菁。冢上何堪沒，人間總未平。池塘新夢破，時復下階行。
春景 鶑囀謝娘慵 劉辰翁
春似謝娘濃，晴酣困未鬆。鶑從何處囀，人比向來慵。啼得嬌成曲，聽餘恨滿胸。閑看風柳絮，更問繡花茸。隔屋渠三折，倚屏山萬重。棋聲驚過鳥，敵手不曾逢。
春景 詩人命屬花 劉辰翁
紅落臙脂井，香埋絳縷紗。詩人工掞藻，吾命屬渠花。心嘔猶堪思，山頹尚念賒。吟殘錦官里，醉倒玉皇家。愈願償春酒，郊迷擇壻車。江頭顛欲死，已辦鬢生華。
春景 村村自花柳 其一 劉辰翁
御宿長楊館，南山沁水園。風塵猶日日，花柳自村村。王謝人家遠，朱陳里姓存。飄零香澗水，摇颺綠柴門。杜曲風和雨，秦人子又孫。細腰桃露臉，脈脈竟無言。
春景 村村自花柳 其二 劉辰翁
亂後新烟少，村村自物華。周遭溪上柳，爛熳路傍花。獨獨人沽酒，行行客賣瓜。絮迷三戶曲，香滿四娘家。清汴龍舟遠，玄都燕麥斜。琵琶鞍路悄，應念浣溪紗。
春景 去帆春色隨 劉辰翁
春色終然別，開帆豈有期。飄飄從此去，往往與之隨。漸可孤蓬小，能令絕岸移。殢人愁碧遠，到海落紅癡。風自無回理，潮猶有上時。離魂難可得，飛絮滿天涯。
春景 寒盡怕春銷 劉辰翁
飛絮新烟外，東風託信遥。春猶有寒否，寒盡怕春銷。畫閣圍紅獸，行鞭裹黑貂。便無三月雨，也不再花朝。倚翠還輕扇，飛紅共落潮。少年宜秉燭，莫負可憐宵。
春景 山歸萬古春 劉辰翁
萬古山如此，青青歲歲新。自憐看到老，未有不歸春。雲樹曾經別，鶑花不棄貧。自迎東太乙，重作葛天民。一燒迷千仞，三開見幾秦。八公花下飲，仍是少年人。
春景 池塘生春草 劉辰翁
滿眼成新趣，池塘午夢驚。青春何日到，芳草滿前生。縠縠東風起，波波兩剪橫。翠鈿如可拾，仙藥不知名。轉步玉鈎合，幾時珠履行。平陂青似海，無處認昆明。
春景 春風花草香 劉辰翁
高下花成谷，烟綿草際空。以香爲世界，布馥是春風。駘蕩蛛絲外，顛狂蝶夢中。汀洲仙藥市，天地錦薰籠。澧浦遺余綠，昌州絕世紅。餘芳猶可藉，應恨耿匆匆。
春景 閑院綠陰生 劉辰翁
花院苔空積，遊絲若有情。斷無珠履迹，閑見綠陰生。縹緲朱簾悄，丁東玉漏鳴。隔窗梅子落，繞屋笋竿成。幾日落紅雨，數聲深處鶑。午雞人睡起，繞水看魚行。
春景 閶闔開黄道 劉辰翁
閶闔祥光起，班行好語催。青郊隨候應，黄道似初開。夢繞天門去，風從震地回。東西行白日，南北驗清臺。曉殿分龍角，春城轉斗魁。中天符四七，人物萬方來。
春景 衣冠拜紫宸 劉辰翁
萬古衣冠舊，三朝曆數新。青皇來遠道，紫袖拜嚴宸。花日明簪冕，槐雲舞佩紳。昭容當檻曉，宰相賀班春。索令分同列，傳呼掖老臣。漢儀當日事，江漢四朝人。
春景 新年賀太平 其一 劉辰翁
亂向殘年定，東風息戰塵。太平如可待，相見賀從新。自笑屠蘇我，誰吹畫角秦。幾人天寶舊，重賞後元春。賣釧猶堪醉，簪花不恨貧。淵明今甲子，猶是晉時人。
春景 新年賀太平 其二 劉辰翁
相過賀新元，干戈且息肩。不圖垂老日，還見太平年。灰向昆明盡，春從待漏傳。衣冠禾黍地，簫鼓杏花天。燈市嬉遺老，旗亭卧醉仙。山林聞好語，天下米三錢。
春景 明月逐人來 劉辰翁
人影光相亂，月明燈市開。依依隨馬去，故故逐人來。勝賞春三五，流光酒一杯。爲君分綺席，同我上瑶臺。扶路傾相就，分襟逝却回。玉山人醉矣，健到莫驚猜。
春景 風起春燈亂 劉辰翁
故是春風起，香塵暖未曾。暮寒驚翠袖，春影亂華燈。泠浸朱門月，吹成碧海冰。沙河三五夜，火樹幾千層。金炬開蓮島，銀花颭玉繩。一聲清蹕遠，冷落內前棚。
春景 溪壑回春姿 劉辰翁
雲擁千溪斷，霜溪萬壑衰。自從回煖景，依舊是春姿。晴日雲千疊，東風雨一池。還他新歲好，似我少年時。錦水桃千障，巫山柳十眉。時同天一笑，不敢恨衰遲。
春景 暗水流花徑 劉辰翁
日出習池遊，晴簷水不收。幾回經草暗，一逕带花流。汩汩何從至，青青自欲浮。但疑紅雨漲，不似御溝愁。靜聽鳴金谷，行迷失玉鈎。凌波羅襪潤，大是斷橋頭。
春景 小水細通池 其一 劉辰翁
過雨山泉潤，悠悠小水同。未嫌來脈細，更與曲池通。花徑頻違濕，苔溝暗入叢。却看萍破碧，未覺葉流紅。澗壑千枝曲，乾坤一鏡中。所嗟瓜地遠，不得灌連筒。
春景 小水細通池 其二 劉辰翁
小小回堤水，花陰寸步隨。細難爲灌圃，長是曲通池。乳竇仍從出，雲根觸處滋。又添晴滴瀝，欲漲碧漣漪。新綠常如雨，流紅未見詩。昆明鯨背淺，盡日絮溝遲。
春景 仰蜂粘落絮 劉辰翁
採採香無據，遊蜂與絮兼。輕吹無影落，仰抱有時粘。欹蕊棲難穩，垂跗採未然。花鬚紛更辨，柳雪誤相沾。未礙餐能飽，貪看嚥欲甜。吟安時失笑，往往似吾髯。
春景 綠陰生晝寂 劉辰翁
深院停春雨，庭空鳥不鳴。自然清晝寂，盡是綠陰生。滿眼成青幄，無人惜絳英。輕風低鼎篆，遲日上簾旌。遠水明鸂鶒，平欄繞杜蘅。小窗臨晉帖，悞落剪刀聲。
春景 燕子家家入 劉辰翁
燕子來何晚，城春換物華。逢人能語語，隨意入家家。故宇何堪戀，朱簾可得遮。王門深巷悄，謝墅夕陽斜。是處隨芳草，無情似柳花。興亡真閲遍，盡是主人差。
春景 春燕巢林 劉辰翁
燕子故依人，重來跡已陳。主樓空舞地，林木自巢春。無復郊迎乙，惟應語訴辛。乾坤一枝土，風雨畫梁身。荒草歌塵遠，頹松社屋新。尋常空巷裏，憶着舊家貧。
春景 浙江花木深 劉辰翁
遊子江南老，美人浙水陰。風光何冉冉，花木自深深。蘋渚藏妃怨，蘭臯寄屈吟。飄香迷去路，種子約青林。遠浦歸帆興，芳洲來暮心。天寒人倚竹，目斷去鴻沈。
春景 孤舟亂春華 其一 劉辰翁
天地孤舟客，東風是處家。偶然乘興遠，不擬亂春華。牢落無茶具，飄零自釣槎。誤將青篛笠，撐入碧桃花。路斷雲相覓，溪深柳又斜。忽聞雞犬近，隨處有桑麻。
春景 孤舟亂春華 其二 劉辰翁
罨畫來兼往，孤舟自若耶。悠悠信谿路，籍籍亂春華。今古三高客，乾坤一葉家。泛桃衝雨過，穿柳带烟斜。下水隨飛燕，移梢爲惜花。日斜歸興急，恐或見胡麻。
春景 孤舟亂春華 其三 劉辰翁
晴日孤舟好，溪流带岸斜。浮游忘世慮，爛熳亂春華。朝共漁穿港，暮隨鷗宿沙。却知桃有路，惟見柳無涯。蓑舞村村酒，罾歌處處花。羣仙驚再見，留宿武陵家。
春景 孤舟亂春華 其四 劉辰翁
有客孤舟裏，風平日又嘉。未須憐歲晚，從此亂春華。自扣舷三版，相將水一涯。前村隨柳色，昨夜宿桃花。鷗浴波翻錦，漁歌影入霞。江頭稠杏暗，子美四娘家。
春景 遊絲白日靜 劉辰翁
靜似長門裏，初晴未暑時。悠悠銷白日，冉冉上遊絲。白髮因風起，青蟲映戶垂。牆陰雙蝶遠，花影一簾遲。新壘乾泥絮，晴衙散蜜脾。鳥驚梅子落，深院客爭棋。
春景 柳葉暗金溝 劉辰翁
輦路垂垂柳，昆明寂寂流。近天高翠葉，映日暗金溝。眠起當前殿，萎蕤拂御舟。鎖成三閣暮，流出六宮愁。桐影題難立，楊花宕不收。至今寒食雨，墮淚曲江頭。
春景 花飛減却春 劉辰翁
老子情如海，花無醉後新。飛來如許雪，減却不多春。輕薄隨流水，顛狂落近鄰。猶寒猶未晚，半雨半成塵。拾翠危無路，殘紅老得人。清晨添酒量，日日是芳辰。
春景 城春草木深 劉辰翁
春又不知暮，城荒獨至今。樓臺花下遠，草木雨中深。寒食無烟綠，頹垣有月侵。荒苔隨意古，落子又成陰。鄰笛殘兵淚，胡琴故國心。廢興天不語，鐘鼓遍園林。
春景 春色在鄰家 劉辰翁
春色闌珊去，朱門懶夢華。悠悠看蝶翅，往往在鄰家。暖日明金谷，光風媚浣沙。似聞携手笑，疑有隔牆花。望眼穿銀漢，香塵透綠紗。是誰窺宋玉，憔悴一枝斜。
春景 吹面受和風 劉辰翁
寒曾欺我倒，今日是和風。吹面濃春酒，開懷受化工。未知來暖律，政似識癯翁。大袖猶堪滿，衰顔欲更紅。鬢如新柳動，鼻與暗香通。天上知何信，千花一笑中。
春景 火樹銀花合 劉辰翁
星炬亂林鴉，火城標赤霞。端門開璧月，散樹合銀花。光燄摇千尺，扶疏轉九華。昭回三閣近，鑿落萬枝斜。玉李迷天象，金蓮出內家。龍光如海蜃，猶有誤連車。
夏景 薰風自南來 劉辰翁
當年唐殿閣，何似道人庵。閑日長如此，薰風來自南。清香吹不斷，大暑故如惔。靜見花陰午，凉添竹徑三。客遮前席坐，人卧北窗酣。別墅棋邊急，閑將赤壁談。
夏景 夏雨生衆綠 其一 劉辰翁
入夏可曾晴，陰陰衆綠成。但驚春盡去，誰信雨中生。一月須梅潤，千林但葉聲。荷邊蒲猗儺，桑外笋崢嶸。芳草非無恨，新條各向榮。秧田禾似浪，滿眼幾時平。
夏景 夏雨生衆綠 其二 劉辰翁
無人嫌夏雨，衆木共欣榮。已辦黄梅熟，還將綠葉生。送春無物色，盡日是簷聲。處處桑麻長，陰陰桃李成。風翻蒲水白，烟共草天平。山色沈冥久，朝來兩黛橫。
夏景 雨過苔花潤 劉辰翁
雨過殘春遠，晴天半入梅。草根餘落照，花潤只深苔。山共朱簾捲，庭無蠟屐來。翠錢流地滿，珠靨照人開。寂寂承殘霤，青青繞廢臺。唾茸宮壁在，殘月照餘哀。
夏景 既雨晴亦佳 劉辰翁
既雨失陰霾，天憐萬竈蛙。是雖猶暑潤，亦自覺晴佳。早見瓢翻海，今無漏透階。但能開晚景，麤足慰人懷。山翠光浮玉，塗泥軟襯鞋。一簾花露影，醉眼爲渠揩。
夏景 樹濕風凉進 劉辰翁
樹晚晴猶濕，好風如故長。翛然林下意，進似雨時凉。坐覺茅容徙，來看呂政忙。飄蕭初似暑，淅瀝轉成霜。倚袖嵐添翠，題秋葉欲黄。不知兼露下，河漢芰荷香。
夏景 松凉夏健人 其一 劉辰翁
松影夏天雲，凉開一院新。若無如此暑，可以健於人。風外潮聲起，林間客欠伸。自憐三伏日，重得百年身。鶴唳如輕舉，兒扶更怒嗔。下山逢急雨，爲洗覆車塵。
夏景 松凉夏健人 其二 劉辰翁
天地若爲容，凉陰何處逢。困人惟夏日，健我是雲松。雨立三千丈，風生一萬重。如餐華峰藕，不藉葛陂龍。脫帽蒼虬笑，披衣病鶴鬆。月明天似水，歸路踏芙蓉。
夏景 露頂灑松風 劉辰翁
野處闕過逢，投巾仰露空。蕭蕭松下老，灑灑頂門風。暑不容章甫，天猶念禿翁。昂霄潮洶洶，落雪鬢蓬蓬。搔首平生事，忘形半醉中。蓬萊歸去路，潦倒笑臣同。
夏景 清風松下來 劉辰翁
狹世清風少，清風不受催。惟應松下有，肯向坐間來。襟袖元如水，山林自少埃。遂驚弘景宅，不是楚王臺。柳巷無人掃，柴門盡日開。是誰前喝道，空遣鶴飛回。
夏景 林風凉不絕 劉辰翁
不可居無竹，清風動滿林。長無如夏日，凉不絕予襟。安得秋如許，能令午正陰。兩間何舋舋，三徑自深深。簟玉翻如水，簷冰語至今。故人千萬里，明月兩知心。
夏景 喬木生夏凉 劉辰翁
何可無喬木，多年雨露成。是間凉意別，長夏綠陰生。日度雲旗影，風含澗水聲。能令霜六月，不待月三更。翠幄宜琴枕，枯棋就石枰。五楸朝又暮，故國可勝情。
夏景 清室夏含霜 劉辰翁
一室蘭香滿，陰陰夏木成。炎光雖自酷，霜意自含清。珮玉傳風馬，鈎簾下水精。燕臺無六月，楚戶忽三更。冷袖藏冰藕，凉蟾滿露莖。江湖無雁信，詩鬢自先驚。
夏景 凉引簟先秋 劉辰翁
八尺橫斜簟，寒光凝不流。引教凉到我，坐覺意先秋。溽暑收梅雨，清風度竹樓。湘紋殊似水，班扇未應愁。冷逼金莖潤，溫便玉臂柔。頗哀城市悄，斗米換衾裯。
夏景 盛夏火爲日 劉辰翁
日在天無二，明明夏盛時。到今雖可愛，非火孰能爲。謾把薰絃語，難禁坐甑炊。未應一杯水，能沃九華枝。王屋飛猶在，崑岡事可知。未須頻夢竈，倏忽看崦嵫。
夏景 蓮房墜粉紅 劉辰翁
蓮欲成房去，三三兩兩空。摘來中有子，墜處粉尤紅。已鏤冰爲藕，誰將翠作蓬。半妝摇越棹，一水膩秦宮。濯濯含秋露，亭亭立曉風。么荷因見憶，憔悴感青銅。
夏景 竹影金瑣碎 劉辰翁
竹可淋漓畫，難將竹影臨。寂寥誰布地，瑣碎總如金。密處開爲徑，疏時舞又陰。汗青銷作字，翡翠屑成林。弄月平分破，臨風鑿落斟。鏘然聲入耳，忽認是徽琴。
夏景 炎赫衣流汗 劉辰翁
暑綌衣能幾，長流汗似痁。惶惶何慄慄，赫赫復炎炎。安得三庚度，猶如十日兼。坐驚慚背浹，不是淚襟霑。湯餠何堪試，煎茶可更添。可人嬌熨玉，頻起立風簷。
夏景 夢回蓮葉雨 劉辰翁
萬葉勝花開，蓮香雨送來。欲知凉可愛，政是夢初回。未擬華胥轉，誰將繡戶推。棹歌摇別浦，裙影濕陽臺。天上霓裳斷，人間羯鼓催。酒醒莖露渴，狂引碧筒杯。
夏景 衣冷欲裝綿 其一 劉辰翁
老厭人間熱，單衣就冷泉。不知清到骨，故欲轉裝綿。蘿月滿襟雪，松風半臂仙。頓疏桃竹瑩，擬就柳花眠。倚倦思燕玉，全生願蜀氈。溫湯無去路，搔首聽潺湲。
夏景 衣冷欲裝綿 其二 劉辰翁
石洞元無暑，泉聲灑面凉。衣疑中夜冷，綿欲此時裝。灑灑驚荷雨，披披變葛霜。擬將洴澼絖，換却薄羅裳。中道憐班女，溫言憶楚王。驪山在何許，我更念溫湯。
夏景 褦襶子 劉辰翁
俗子高門走，那知物意嫌。婆娑中避暑，褦襶早趨炎。楚楚朝衣格，峨峨古帽簷。夤緣三伏謁，瞻仰上官嚴。尚說毛寒慄，寧辭背汗沾。寄言鄉里者，貸我北窗眠。
夏景 清泉潔塵襟 劉辰翁
是事不堪聞，清泉獨可親。翛然携鬢影，聊以潔塵襟。簾瀉千年雨，藍拖百尺紳。能令肝肺雪，更遣芰荷新。京洛昏沈夢，江湖淡蕩身。一瓢明月燕，併洗脫鞾嗔。
夏景 涉江採芙蓉 劉辰翁
夢破芙蓉雨，蛾眉瑣綠窗。悠悠思遠道，采采涉長江。北渚浮湘水，西興渡越邦。波穿紅錦亂，影轉畫橈雙。花路迷相問，菱歌遠失腔。扣舷驚水鳥，晼晚笑吳憃。
夏景 公子調冰水 劉辰翁
盛世佳公子，明光避暑曾。調冰初入水，和水亦成冰。鳴佩朝儀鳳，揚鞲夕臂鷹。汲來金碗脫，攪碎玉崚嶒。一吸風林壑，重傾雪肺膺。瓊姬持袖舉，疑飲露盤昇。
夏景 炎宵惡明燭 劉辰翁
畏日纔宵匿，誰教燭又添。明雖無可惡，看得故成炎。漏永風如禁，膏殘飲未厭。萬枝何用許，一點有人嫌。蛾命那知惜，蟲花懶復占。吳牛應自笑，何事畏銀蟾。
夏景 行雲遞崇高 劉辰翁
自不容無雨，行雲盡日勞。來來方汗漫，遞遞看崇高。一氣埋飛鳥，層陰壓戴鰲。前驅淝水陣，後至浙江濤。羊角天帆席，龍身海桔槔。鴻蒙驚久別，握手重相遭。
夏景 訟風伯 劉辰翁
豈敢訟穹穹，何堪敗願豐。雲乎難致雨，伯也實司風。長是垂將合，吹之使不同。不思商怨後，但霸楚稱雄。已脫知臣罪，不誅無歲功。皇恩懲使悔，終念小心仝。
夏景 亭深到芰香 劉辰翁
十里荒寒地，亭空暑不侵。能令塵土外，更到芰荷深。水閣臨風迥，蓮舟隔浦尋。紅妝風四面，翠倚月中心。此處閑搔首，何人泣露襟。拍浮宜有酒，亂挽碧筒斟。
夏景 蟬聲集古寺 劉辰翁
此寺創何年，人間幾變遷。山空千萬古，聲集兩三蟬。振木繰餘繭，憑風咽斷絃。助成騷國晚，驚破少林禪。喧寂聞塵外，炎凉落照邊。客來悲世事，蟲語暮鐘連。
夏景 綠荷雨跳珠 劉辰翁
荷外雨瀟瀟，舟如泊斷橋。忽驚紅粉亂，又見綠珠跳。萬葉明蒼水，輕風問步摇。疏疏霑羽蓋，點點濺鮫綃。玉露明金掌，紅妝濕翠翹。珮痕留不得，立地使魂銷。
夏景 扇枕 劉辰翁
千古一黄香，庭萱晝日長。枕閑非受熱，扇舉欲先凉。畏暑侵支髮，摇風願滿堂。恨無寒水玉，琢在碧紗牀。泉澗心如棘，瑶池鬢已霜。如何荀奉倩，只在玉人傍。
夏景 雲雨覺虛無 劉辰翁
天欲今朝雨，雲如滿八區。居然同願望，如此竟虛無。鵬運風猶黑，龍光電又驅。遂成神女夢，誤擬阿香呼。酷吏踰前憯，餘民絕望蘇。皇心終不測，變化屬須臾。
夏景 高風動秋聲 劉辰翁
萬竅忽爭號，南風動地豪。此聲何處起，到地似秋高。草木波頹靡，乾坤暑戰鏖。有人推戶外，無葉下庭皋。寒扇憐孤影，征鞍感二毛。豪鷹雙角聳，無計剪蓬蒿。
夏景 清風左右至 劉辰翁
風於萬里外，飛動故人情。如許殷勤至，居然左右清。吹潮成雪色，入竹已秋聲。珮玉丁丁起，臺襟翼翼生。玉川從此去，列子御之行。邂逅浮丘老，相携上五城。
秋景 乞巧文 劉辰翁
能拙吾無比，高靈昔有聞。不知天下巧，乞以世間文。果列空庭露，香浮入漢雲。天孫何冉冉，柳子蓋云云。有說能要我，無才可贈君。絳衣持節後，窮達竟何分。
秋景 曬書 劉辰翁
芸香天上宴，不到野人居。見說星期夕，閑將腹曬書。笑人操犢鼻，容我辟蟫魚。小勿欺椰子，中從著石渠。從他便是懶，乞汝巧相如。此日何堪負，餘暄獻納疏。
秋景 牛女年年渡 劉辰翁
牛女是誰傳，靈橋不待船。昔年曾此渡，每渡似初年。此夕須停織，何人更服牽。星期無了日，河水尚依然。歲晚長疏隔，人間早棄捐。瑶池人獨處，搔首待君還。
秋景 機絲虛夜月 劉辰翁
不見機邊女，當時獨月知。坐令如此夜，虛却理殘絲。繰得扶桑繭，張成錦字詞。弦光空到曉，花影不侵帷。尺寸知何用，須臾即別離。小窗思婦懶，不是恤周嫠。
秋景 秋空日凌凌 劉辰翁
最是秋空恝，秋田訴不譍。夜占常悄悄，日復覺凌凌。何似春工惻，無端地氣騰。雙眉頻望極，八翼愈難昇。其雨今若此，如雲亦未曾。小心風不上，涕泗日沾膺。
秋景 吹笛月明中 劉辰翁
何處吹長笛，千年恨未終。關山人去後，秋夜月明中。曠野參差久，寒江滉漾通。曲終郿縣塢，怨徹廣寒宮。海外陰晴異，天涯慷慨同。江南回首處，歌罷水流東。
秋景 清輝玉臂寒 劉辰翁
待得清輝滿，中秋兩地看。丹心空自苦，玉臂故應寒。銀漢成冰水，金波滿露盤。西風羅袖薄，落月杵聲殘。身世誰知苦，裳衣客最單。關山同杜老，垂淚憶長安。
秋景 月滿秋夜長 劉辰翁
塵世如天海，團團共月光。一輪秋正滿，百刻夜偏長。端正惟三五，空明更十方。萃臺猶卓午，梧井欲飛霜。箭漏迷青海，闌干轉上陽。雪痕留得在，何用促扶桑。
秋景 月色醉遠客 其一 劉辰翁
明月有佳色，客中迷遠遊。自應眠不得，更似醉時留。玉屑凉堪吸，金波香欲浮。頓忘鄉國恨，如在酒家樓。鸞鏡驚相對，霓裳卒未休。天風扶我起，不用典貂裘。
秋景 月色醉遠客 其二 劉辰翁
遠客坐長夜，纏綿月色留。明知不是醉，爲爾更無愁。玉雪三千界，金波十二樓。謫仙迷采石，小杜在揚州。雁背如流水，蛾眉也白頭。一聲長嘯起，滿眼故山秋。
秋景 卿月升仙掌 劉辰翁
卿在郎星上，瑶臺第一層。已如金掌迥，又得月華升。近與公相似，清如貴未曾。銅仙千尺表，玉指一輪冰。天下名公子，秋風老茂陵。衰蘭千里道，垂淚記觚稜。
秋景 把釣待秋風 劉辰翁
長夏如年日，蕭然把釣終。欲知臨水意，政自待秋風。豈是羊裘者，相從漁社中。何心思覓鱠，極目望來鴻。天下無知己，溪邊自老翁。六鰲閑入手，不是學任公。
秋景 秋風白雲飛 劉辰翁
風起秋塵外，山空海又圍。疏疏黄葉外，渺渺白雲飛。掃地驅殘暑，林烟带落暉。空明仙仗過，夭矯玉龍歸。中野悲遊子，蒼梧迎帝妃。回首汾水上，不覺淚沾衣。
秋景 秋風思鱸蓴 劉辰翁
秋風已如此，游子復何爲。蕉鹿空形役，蓴鱸繞夢思。凉天新雁過，旅思白鷗知。雪色松江鱠，銀光笠澤絲。人生歸去好，鄉味寄來遲。尚覺薑難致，令人憶左慈。
秋景 閉門感秋風 劉辰翁
世路故當窮，興亡一轉蓬。閉門羞俗子，仰屋感秋風。舊日施行馬，如今掩候蟲。瞭然一葉下，從此萬山空。歲月玄蟬槁，乾坤白雁通。荒凉今又在，吹笛月明中。
秋景 秋高風怒號 劉辰翁
萬里秋風下，還驚掃地高。不因茅屋怒，全向樹梢號。寥廓歸雲盡，荒寒晚吹豪。黑摧淝水陣，白卷浙江濤。過耳鳴鶻羽，連山掣戴鰲。空林無落葉，拾得海鳬毛。
秋景 夜雨更秋風 劉辰翁
世事惟孤枕，吾生尚轉蓬。共誰堪夜雨，何意更秋風。已是霖鈴苦，何當刻漏終。又聞翻溟滓，不是滴梧桐。衰壑鳴蛩外，寒燈落葉中。忽明天似水，萬里附冥鴻。
秋景 秋風生桂枝 劉辰翁
又勝春風處，秋芳宇宙清。由來天路遠，幾許桂枝生。古道寒雲色，空山落葉聲。忽看金粟綴，如在蕊宮行。香入銅盤飲，根愁玉斧驚。小山人倚袖，延佇不勝情。
秋景 疏雨滴梧桐 劉辰翁
疏雨兼長夜，巴山信未通。寥寥深院落，滴滴在梧桐。淚與簷相續，聽如漏未終。寒飄金井上，愁入碧階空。楚水孤蓬暝，吳宮落葉紅。霖鈴南內曉，今古此聲中。
秋景 風雨近重陽 劉辰翁
白髮驚秋晚，青雲認故鄉。乾坤愁老眼，風雨近重陽。吹得沾衣濕，寒添落帽狂。未知明日是，還憶去年將。北闕風流遠，東籬世故長。無人知叔子，登覽自憐傷。
秋景 于今九日至 劉辰翁
九日各堪愛，西風歲歲深。長因思往事，忽已至于今。不謂秋將晚，幾如老見侵。籬邊成獨往，天際起輕陰。此會知誰健，明朝肯重尋。山高休更上，別自有傷心。
秋景 窗空雨聲晚 劉辰翁
枕上聞秋雨，愁聲萬古同。孰知殘夜曉，冷浸一窗空。窈窕閑箏雁，交疏結網蟲。卧聽千葉雨，不似五更風。渭水人分內，巴山客夢中。山城清漏斷，惟是滴梧桐。
秋景 悠然見南山 劉辰翁
異代羲皇上，餘生晉宋間。悠然無一事，政爾見南山。西曲風流遠，東籬意思閑。吹衣凉浩蕩，矯首碧孱顔。雙蝶來何晚，白雲相與還。是中秦博士，相識少相關。
秋景 寒城菊自花 劉辰翁
菊滿荒城道，餘生一笑難。地非行樂舊，花自向人寒。風雨何登覽，江山共屈蟠。無人簪帽去，有蝶繞籬看。此處尤堪賞，明朝已是殘。淵明生晉晚，不及禊高蘭。
秋景 十日菊 劉辰翁
一年看九九，十日見炎凉。菊有霜前操，人無節後香。就令無宿酒，也不似重陽。一夜寒英老，多情舊雨黄。帽如前度落，蝶更幾時忙。我不知何夕，相收足晚凉。
秋景 客愁連蟋蟀 劉辰翁
梧桐驚客夢，去住兩茫然。曉覺鷄鳴未，愁惟蟋蟀連。江湖無漢地，家世本秦川。唧唧月共語，涓涓人獨眠。青燈寒四壁，衰鬢織千年。唐晉他人有，荒凉故殿前。
秋景 蛩響亂秋陰 劉辰翁
蛩響何千百，人情自不禁。餘哀動鄰壁，最苦亂秋陰。泣盡相思夢，驚殘勸織心。露深蟲語語，月黑雁沈沈。壞壁歲年遠，長門日夜深。手摩銅雀雨，和汝一長吟。
秋景 鶴唳清露垂 劉辰翁
一葉寒金井，惟應獨鶴知。空山今夕淚，清露滿空垂。華表歸來後，琴心感慨時。寥寥天不問，湛湛夜何其。富貴朝田薤，琅玕月地芝。人間長似水，搔首夢爲誰。
秋景 門掩候蟲秋 其一 劉辰翁
四壁可誰語，一年將次休。村行落葉晚，門掩候蟲秋。影有斜燈吐，貧無過客偷。蚓號殘月冷，蛩語故宮愁。館驛鄰機歎，關山古戍留。幽人推夢起，江海有孤舟。
秋景 門掩候蟲秋 其二 劉辰翁
候蟲鳴寂寂，秋老獨何村。怨語動行路，居人卧掩門。無誰倚朱戶，隨意閉黄昏。歲暮已如此，蛩聲胡與言。孤燈銷驛夢，殘月落空垣。白雁來天地，何由見淚痕。
秋景 天清木葉聞 劉辰翁
天意清如水，何曾染世氛。秋風何處起，木葉朅來聞。野有牛羊下，高無鴻雁羣。凉驚枝上墜，聲向靜中分。霜井嬋娟淚，冰溝冥漠君。斷腸題柿濕，一半是行雲。
秋景 出逢危葉落 其一 劉辰翁
舉眼秋蕭索，乾坤豈不容。葉因危後落，身是出時逢。古木猶當道，西風小倚筇。崢嶸如解羽，零亂復寒蛩。薄似佳人命，飄如去國蹤。小山留我止，香月自重重。
秋景 出逢危葉落 其二 劉辰翁
四顧欲何之，逢秋出自悲。萬山青未了，一葉落何危。未肯哀窮巷，還因立別歧。有風驚槁木，如鳥墜高枝。梧柳同如此，江湖事可知。月明疏影出，踏踏露巢欹。
秋景 遠客坐長夜 劉辰翁
身是秋風客，遊梁更賦梁。此時家在遠，獨坐夜偏長。歲月黑貂晚，江湖白雁霜。烏皮人兀兀，蟾影海茫茫。扣角餘三歎，聞雞悄四荒。爐烟秋伏枕，誰念待班行。
秋景 芙蓉紅岸濕 劉辰翁
岸柳似衰容，高花忽數重。紅光蕩人意，清露濕芙蓉。穠麗秋深見，攀翻木末逢。便疑江濯錦，不是隰遊龍。寒倚驚裙濺，雲歸悄夢蹤。霜風多意思，殘日掛高舂。
秋景 庭榴剖朱實 劉辰翁
榴壓中庭墜，冰盤薦玉壺。西風吹轉綠，嘉實剖來朱。摘向欄干近，安除海外無。微醺揎絳袖，一笑燦明珠。酸徹鄰機齒，凉生浴錦膚。冷思當日艷，血色盛羅襦。
秋景 雁南歸 劉辰翁
天闊雁何之，沈雲字字稀。明知從北至，又說是南歸。兵氣侵行急，河聲背影微。江湖霜信遠，城郭主人非。不惜驚弦得，惟憂繫帛遺。河梁人惜別，似爾不能飛。
秋景 鷺于飛 其一 劉辰翁
滄洲開晚景，莽蒼更依稀。有鷺從中起，于天盡處飛。數絲風冉冉，一片雪暉暉。外路迷鄉國，天風起我衣。遠遊尋鶴侶，近不爲魚肥。西塞山邊雨，漁簑獨自歸。
秋景 鷺于飛 其二 劉辰翁
鷺閑如可語，飛去復何圖。但見振兮振，不知于此于。難令公子濁，似是列仙癯。近逼孤雲小，遥看點雪無。滄洲何爾我，白髮自江湖。風雨魚歌外，玄真逝與俱。
秋景 時菊委嚴霜 劉辰翁
論菊何心傲，生時失衆芳。未須多晚節，政似委嚴霜。北地飛飛擊，東籬冉冉黄。屑冰和露下，薄命有誰當。客去重陽遠，花寒一夜長。朝來有佳色，未放早梅香。
秋景 江動月移石 劉辰翁
石是龍眠處，終無石可扛。未應江動月，自是月移江。本似岷山雪，今爲嶺表瀧。是誰驚兔杵，失却釣魚矼。投渚天爲碎，蹲磻影忽雙。桂輪無側匿，眼眼似窺窗。
秋景 日出籬東水 劉辰翁
雨以田爲壑，疏籬野水中。憂天沈到底，有日出其東。或謂扶桑巧，誰知夢峽空。勿朝蓬海白，滿眼菊花紅。屐響初來客，牆暄到老翁。洗光吾鏡曲，一笑弄丸同。
秋景 夕陽如有意 劉辰翁
又自欲昏黄，高高上夕陽。殷勤如有意，遲暮起相望。牛背笛三弄，桑榆錦一張。向人添晼晚，容我更疏狂。過雨天如改，穿花日尚長。魯陽三舍遠，人世未須忙。
秋景 山園細路高 劉辰翁
不是終南徑，山中取遁逃。小園何所有，細路未應高。已恨鋤荒菊，何堪彈種桃。梯飈那可上，鑱雪誤相遭。石卧當途虎，藤穿汲澗猱。天機分瀑布，應念甕畦勞。
冬景 冬日可愛 劉辰翁
此日荷天公，寧須挾纊重。一寒偏更老，可愛莫如冬。不恨乘駒隙，猶愁閉燭龍。身如花正午，春入眼偏濃。有喜融霜鬢，何堪借酒容。至尊何處在，流涕獻無從。
冬景 負暄 劉辰翁
雖霜晴可愛，容我俯前軒。縱是圍燕玉，何如負趙暄。自憐鮐背癢，敢負太陽恩。已覺曲身直，猶勝挾纊溫。衰年知潦倒，造物足溫存。尚有葵心在，何因獻至尊。
冬景 地爐煨榾柮 劉辰翁
片地爲爐古，長鑱斫雪來。蒲團容膝坐，榾柮向人煨。鑿破崑山璞，方如煖閣開。一根深雨露，四壁漲烟煤。光怪浮螭吻，雲星撥芋魁。朱門香獸擁，何意早成灰。
冬景 舟雪灑寒燈 劉辰翁
舟雪那知重，驚沙灑未乾。暮雲千里合，遠客一燈寒。飛絮漫空起，推蓬倚醉看。風缸青閃閃，水驛白漫漫。隔岸如漁火，無人共釣灘。閉門安道夢，月黑泝歸難。
冬景 爐存火似紅 劉辰翁
向火火無功，爐中本不空。尤存尤自冷，似有似無紅。圍共香團獸，燒餘焰吐虹。寒威侵鑠處，光氣吐吞中。尚覺身成曲，惟應笑是烘。箇中明點雪，萬古不曾融。
冬景 孤舟蓑笠翁 劉辰翁
泛泛水晶宮，孤舟凜欲東。短蓑并篛笠，舉世一漁翁。大雪三千界，輕舠尺八空。無衣寒獨速，皓首敗天公。乘雁雙鳬外，斜風細雨中。羊裘差好事，聱釣不相同。